Kisah PM India Haramkan 86% Wang Kertas India Secara Mengejut

Pada 8 November 2016 pukul 8.15 malam, televisyen di seluruh India berubah siaran secara serentak. Drama, perlawanan kriket dan rancangan lain semuanya digantikan dengan wajah Perdana Menteri Narendra Modi.

Dalam ucapan mengejut dan tidak dijadualkan ini, beliau mengumumkan bahawa wang kertas 500 (RM27.65) dan 1,000 rupee (RM55.31), akan hilang status dan nilai sebagai wang kertas yang sah (demonetisasi) tidak lama lagi.

Tanpa sebarang nilai wang, kedua-dua wang kertas ini hanyalah sekeping kertas kosong dan tidak boleh digunakan untuk sebarang urus niaga.

"Tidak lama lagi" yang dimaksudkan oleh Modi adalah dalam masa 3 jam dan 45 minit, berkuatkuasa serta-merta pada tengah malam.

Ini merupakan satu pengumuman yang sangat mengejutkan kerana kedua-dua wang kertas 500 dan 1,000 rupee ini merangkumi 86% daripada semua wang tunai dalam edaran di India.

Ia seolah-oleh Perdana Menteri Malaysia mengumumkan bahawa semua wang kertas RM20 dan RM50 tidak lagi bernilai, namun kesan berita ini lebih teruk kerana perkara ini melibatkan populasi 43 kali ganda rakyat Malaysia jauh lebih bergantung kepada wang tunai.

Akibatnya dapat dilihat beberapa bulan kemudian di mana "eksperimen" yang tidak disengajakan ini membuatkan 1.3 bilion rakyat India berebut-rebut untuk menukarkan wang tunai mereka, kerajaan tergesa-gesa mencetak wang kertas baharu dan berpuluh-puluh nyawa tidak bersalah terkorban.

Jadi, mengapa Perdana Menteri India mengumumkan keputusan yang sangat mengejutkan ini?

Wang tunai sangat penting di India dan dianggarkan sekitar 90% hingga 98% daripada semua urus niaga di negara ini melibatkan mata wang fizikal dan 85% dari pekerja dibayar dengan wang tunai.

Malah, hanya sekitar separuh daripada populasi negara kedua paling ramai penduduk ini sahaja yang memiliki akaun bank.

Ini adalah situasi yang sangat terbaik untuk mengelakkan cukai, membuatkan pendapatan untuk tidak dilaporkan menjadi tersangat mudah dan biasa sekaligus tidak diketahui oleh kerajaan.

Walaupun pekerja makan gaji membayar cukai melalui penolakan gaji secara automatik, namun golongan ini hanya mewakili sepersepuluh sahaja daripada semua.

Sementara itu, para petani mewakili kira-kira separuh daripada tenaga kerja India yang mana sebahagian besarnya dikecualikan, dilindungi dari ahli politik kerana mereka mempunyai kuasa besar dalam mengundi.

Pada tahun 2016, hanya 37 juta rakyat India memfailkan penyata cukai, yang mana 10 juta daripadanya dikecualikan dan menjadikan hanya 27 juta pembayar cukai sahaja dalam sebuah negara dengan populasi serama 1.3 bilion orang.

Ini bermakna hanya 2% sahaja pekerja yang membayar cukai di India.

Jalan penyelesaian yang diambil oleh Modi dalam isu ini adalah sangat mudah, dengan memaksa semua rakyat melaporkan pendapatan mereka.

Dari 9 November, rakyat India hanya mempunyai masa sehingga 30 Disember untuk membawa wang 500 dan 1,000 rupee ke bank.

Mereka mempunyai dua pilihan iaitu sama ada mendepositkan wang tersebut untuk nilai penuh, atau menukarkannya dengan wang kertas lain dengan jumlah maksimum 4,000 rupee seorang setiap hari.

Jumlah ini kemudiannya dinaikkan kepada 4,500 rupee dan diturunkan semula kepada 2,000 rupee seorang setiap hari.

Mereka yang lari daripada cukai tidak kiralah sama ada besar atau sedikit nilainya, tidak mempunyai pilihan selain daripada mengisytiharkan harta mereka atau berdepan dengan risiko kehilangan semua harta menjelang Januari 2017.

Sebarang deposit wang dalam jumlah yang banyak tanpa penjelasan rasmi akan memberi isyarat merah kepada kerajaan.

Namun, semuanya tidak berjalan dengan selancar yang disangkakan apabila masalah timbul di mana bank pusat tidak mampu menyediakan berjuta-juta wang kertas baharu bagi menggantikan wang kertas lama, secara rahsia.

Mencetak wang kertas tersebut lebih awal adalah sangat berisiko di mana ia boleh menarik perhatian, mampu mencetuskan kacau-bilau dan juga memberikan amaran kepada penjenayah yang menjadi sasaran dasar baharu ini.

Untuk sebab ini, Bank Rizab India hanya boleh mula mencetak wang 500 rupee dan 2,000 rupee baharu selepas pengumuman itu, bermakna mereka hanya mempunyai masa kurang empat jam bagi memenuhi penukaran wang kertas populasi kedua tertinggi di dunia.

Bukan sahaja membawa wang tunai untuk didepositkan atau ditukarkan adalah sangat menyusahkan dan mengganggu kehidupan harian sebahagian besar rakyat India, tetapi disebabkan wang kertas baharu tidak mencukupi, mereka terpaksa berbaris panjang di luar bank-bank dan ATM untuk tempoh beberapa bulan.

Bayangkan jika anda mempunyai wang tunai yang banyak di rumah dan hanya dibenarkan menukarkan 4,500 rupees sahaja setiap hari, ini bermakna anda perlu berulang-alik ke bank setiap hari, itu pun mungkin belum tentu selesai.

Bagaimana pula dengan orang kelainan upaya atau warga emas, mampukah mereka beratur untuk menukar wang kertas ini?

Tidak cukup dengan itu, wang kertas baharu tersebut adalah lebih kecil yang memerlukan ATM dipasang semula untuk digunakan yang melambatkan lagi proses ini.

Akibatnya, rakyat India memfailkan saman dan mogok serta tunjuk perasaan diadakan ke atas apa yang ramai lihat sebagai gangguan yang tidak masuk akal terhadap kehidupan harian oleh kerajaan.

Dan walaupun semua ini berlaku, terdapat alasan yang agak kukuh untuk kita berasa ragu-ragu bahawa polisi ini mencapai kesan yang dirancang.

Secara umumnya, terdapat dua matlamat demonetisasi iaitu yang pertama untuk melemahkan pembiayaan pengganas, dan kedua, untuk mensasarkan ekonomi gelap yang tidak formal.

Tiada siapa yang tahu dengan pasti sama ada kumpulan pengganas terkesan dengan demonetisasi ini dan pasaran gelap juga bermasalah kerana ia tidak dapat diukur.

Apa yang kita tahu, menurut Bank Rizab India sendiri, iaitu 99.3% daripada wang kertas yang didemonetisasikan itu dikembalikan semula.

Dalam kata lain, dasar ini hanya berjaya mengasingkan sejumlah kecil wang dari edaran. Para pakar bersetuju bahawa wang haram sebahagian besarnya disimpan dalam bentuk emas, perak, hartanah dan akaun bank luar negara, dan bukannya dalam bentuk wang bernilai sekitar RM20 dan RM50.

Memang benar demonetisasi ini menambah 9 juta pembayar cukai baharu, tetapi kekacauan besar-besaran ini juga membuatkan 8.8 juta orang berhenti membayar cukai pada tahun tersebut kemungkinan disebabkan oleh kehilangan pendapatan..

Dan walaupun penggunaan pembayaran digital dilihat meningkat, ia tidak memberikan kesan berpanjangan selepas wang kertas baharu diedarkan sepenuhnya.

Tiga tahun kemudian, satu-satunya hasil jelas daripada demonetisasi ini adalah kekacauan serta-merta yang berlaku di seluruh negara di mana masa dibazirkan di bank, ketidaktentuan kewangan bagi mereka yang paling terkesan, kehilangan pendapatan dan nyawa melayang.

Lebih teruk, dasar ini datang entah dari mana, dan bukannya sebagai tindak balas kepada inflasi atau pergolakan.

Jadi, mengapa dasar ini masih popular di India bagi kalangan mereka yang membayar kos semua ini?

Seperti penyatuan kuasa Xi Jinping di China, Modi berjaya "menjual" cerita tentang ketidakadilan, dengan menyasarkan rasuah dan penjenayah, untuk mendapat sokongan politik.

Tidak lama selepas itu, parti Modi memenangi pilihan raya 2017 di negeri paling ramai penduduk di India iaitu Uttar Pradesh, hasil daripada kepercayaan bahawa demonetisasi tersebut merupakan pengorbanan bersama-sama yang diperlukan untuk membuatkan orang kaya membayar bahagian yang setimpal.

Sesiapa yang memprotes dasar itu dengan mudah boleh dilabel sebagai penjenayah yang cuba menyembunyikan wang haram.

Demonetisasi ini bukannya membuatkan populasi India menentang kerajaan tetapi sebaliknya, membuatkan orang ramai berasakan bahawa mereka telah melakukan sesuatu dengan menyumbang dalam membantu memerangi jenayah.

Parti Modi sebenarnya boleh meluluskan undang-undang yang sama efektif tetapi kurang mengganggu rakyat dalam usaha memerangi wang haram dan menjelaskannya untuk mendapatkan sokongan.

Namun, Modi tahu cara terbaik untuk menyampaikan maklumat adalah menunjukkan sendiri kepada mereka secara terus.

Di penghujungnya, demonetisasi mencapai matlamat sebenarnya untuk mendorong sokongan politik dengan menjadikan konsep abstrak sebagai sesuatu yang ketara dan interaktif.


Kisah Legenda Jesus Christ Berhijrah Ke Jepun Selepas Disalib

Kisah berkenaan Nabi Isa as. atau Jesus Christ sangat berkait dengan dua agama  samawi dunia, iaitu Islam dan Kristian.

Sering dipopularkan dalam kisah-kisah sejarah serta diterjemahkan ke dalam bentuk filem oleh media barat, apa yang kita tahu dan percaya berkenaan Baginda dibezakan mengikut kepercayaan yang dianuti kita.

Bagaimanapun di antara semua kisah berkenaan Baginda yang ditulis dalam kitab, wujud satu lagi kisah berkait dengan Nabi Isa as. atau Jesus Christ yang sangat jarang diceritakan -  kerana sangat berkait dengan masyarakat Jepun.

Tahukah anda kisah berkenaan Torai Taro Tengu - legenda Jesus Christ orang Jepun yang dipercayai memperjelaskan kisah apa berlaku kepada Baginda, selepas Baginda disalib?

Nota : Untuk artikel ini, kami akan menggunakan istilah 'Jesus Christ' sebagai kata nama Baginda, kerana di kalangan masyarakat Jepun sendiri terjemahan kepada Torai Taro Tengu adalah Jesus Christ.

Kisah  Torai Taro Tengu bermula selepas semua insiden yang diceritakan dalam sejarah, bagaimana Jesus berhadapan dengan seksaan selepas Baginda dikhianati sahabatnya sendiri Judas.

Diseksa, disalib dan dipercayai dibunuh oleh ketua agama Yahudi masyarakat ketika itu, apa yang berlaku kepada Jesus selepas peristiwa salib berbeza mengikut kepercayaan agama samawi.

Apa yang unik berkenaan kepercayaan komuniti di Jepun ini, adalah bagaimana mereka juga percaya Jesus Christ berjaya diselamatkan selepas dibunuh.

Mereka percaya Jesus Christ terselamat kerana sebelum Baginda diseksa,adiknya yang bernama Isukiri telah bertindak mengorbankan dirinya sanggup berhadapan dengan kesemua seksaan.

Ini membolehkan abangnya melarikan diri menyelinap di kalangan ahli masyarakat selama beberapa tahun sebelum merentasi Siberia sehinggalah tiba di sebuah perkampungan di utara Jepun, bagi memulakan hidup baru.

Buktinya menurut mereka yang berpegang kepada kepercayaan ini, adalah kewujudan pusara Jesus Christ di sebuah kampung bernama Kampung Shingo - kini terletak di daerah Aomori, Jepun.

Kisah berkenaan hidup Jesus Christ ini bermula selepas penemuan beberapa dokumen yang dianggarkan berusia 1900 tahun, terkandung riwayat Jesus Christ daripada kelahirannya yang kita ketahui, sehinggalah peristiwa salib dan bersambung dengan kehidupan dan kematian Baginda di Jepun.

Dokumen itu yang dikenali sebagai Dokumen Takenouchi ditemui pada tahun 1935, sebelum dirampas oleh kerajaan Jepun. Tindakan itu didakwa diambil berikutan kebimbangan kerajaan mereka akan berlakunya kekeliruan berkait kepercayaan tersebut.

Perang dunia kedua mengakibatkan dokumen asal tersebut hilang tetapi rekod serta salinan berkenaan isi kandungannya berjaya dipulihara.

Menurut kandungan dokumen itu, Jesus sebenarnya pernah hadir lebih awal ke kawasan Jepun semasa zaman mudanya ketika berusia 21 tahun, untuk mempelajari ilmu agama.

Lebih satu dekad kemudian selepas diburu, disalib dan berjaya melarikan diri, Jesus memilih untuk kembali ke Jepun.

Dalam perjalanan ke sana, Baginda turut sama membawa bersamanya helaian rambut milik bondanya Siti Mariam/Mary serta telinga adiknya yang telah dipotong.

Baginda tiba di Jepun kira-kira 4 tahun selepas peristiwa di salib, hidup di kampung itu sebagai orang kebanyakan dengan menggunakan nama Torai Taro Tengu, bekerja menyara diri sebagai seorang petani dan mengahwini seorang wanita tempatan bernama Miyuko.

Hasil perkahwinan mereka pasangan itu dikurniakan 3 orang anak perempuan.

Dalam legenda masyarakat Jepun ini, hayat Torai Taro Tengu berakhir pada usia 118 tahun dan Baginda selamat dikebumikan di Kampung Herai, nama lama Kampung Shingo.

Ajaran Jesus kepada komuniti kampung itu diwariskan dalam bentuk  inskripsi yang diukir pada batu, dijaga oleh sebuah keluarga bangsawan di situ.

Tiba era Maharaha Bureutsu sekitar tahun 505, ajaran yang diwariskan kepada mereka terpaksa dirahsiakan ekoran pengaruh agama Buddha yang cuba diperkembangkan keluarga Maharaha Jepun.

Seorang jeneral perang zaman tersebut bernama Sukune Takenouchi bertindak menyelamatkan artifak-artifak yang ditemui daripada dirampas, tanpa benar-benar memahami isi kandungannya.

Ini kerana tulisan pada bongkah-bongkah batu itu ditulis menggunakan tulisan Ibrani/Hebrew.

Peredaran zaman mula menyebabkan kisah berkenaan kehadiran Jesus Christ di Jepun semakin dilupakan, apatah lagi selepas ajaran Kristian dilarang penyebarannya di Jepun oleh pemerintah Jepun pada abad ke 17 akibat daripada konflik mubaligh Kristian dengan penduduk setempat.

Segelintir penduduk Kampung Herai meneruskan tradisi masyarakat mereka mengamalkan apa yang mereka percayai diperturunkan oleh Jesus Christ sendiri, secara sulit.

Kisah berkenaan Jesus Christ berhijrah ke Jepun ini kembali popular selepas penemuan dokumen Takenouchi pada awal abad ke 20.

Diperkukuhkan lagi dengan pendedahan bertulis dalam sebuah buku terbitan tahun 1937, berjudul Light Comes From The East hasil tulisan seorang mubaligh Kristian bernama Yamane Kikuko.

Sehingga kini, amalan-amalan yang berkait dengan ajaran Kristian diamalkan di kalangan penduduk Kampung Shingo walaupun tradisinya yang bersifat tradisional semakin dilupakan.

Amalan melukis tanda salib di dahi bayi serta menghias pintu rumah dengan simbol bintang enam bucu sebagai tanda perlindungan, masih dilapor menjadi amalan sehingga dekad 1970-an.

Makam yang dipercayai penduduk setempat lokasi persemadian terakhir Jesus Christ terus dipelihara keluarga yang dipercayai waris keturunan Jesus Christ di Jepun, hasil perkahwinan 3 anak perempuannya dengan 3 orang pemuda.

Lokasi makam itu kini menjadi antara lokasi penganut Kristian di Jepun untuk dilawati setiap kali tibanya musim perayaan, dengan orang ramai berpusu-pusu ke situ bagi melawat dan menghormati makam Jesus Christ yang sangat mereka hormati.

Sama ada legenda yang menceritakan berkenaan pengakhiran hidup Jesus Christ di Jepun ini, benar atau tidak - kami biarkan anda buat penilaian anda sendiri.

Apa yang jelas penduduk Kampung Shingo memang bermati-matian percaya Jesus Christ dikebumikan di sana.

Seronok baca kisah unik ini yang jarang diceritakan? Anda mungkin berminat untuk membaca berkenaan Jesus Matayoshi, ahli politik Jepun yang percaya dirinya pesuruh Tuhan dipertanggungjawabkan mengajak musuh politiknya membunuh diri.


7 Manfaat Dan Kelebihan Bermain Catur

Permainan catur sangat digemari ramai, dari Moscow hinggalah ke Amsterdam, orang ramai berkumpul di ruang tamu, pub, perpustakaan dan pelbagai tempat lagi untuk melihat ia dimainkan.

Untuk mahir bermain catur, seseorang itu perlu berlatih dan menghabiskan masa yang lama bermain catur, yang mana memberikan pelbagai manfaat kepada pemain.

Pemain catur yang mahir belajar untuk menjangka pergerakan lawan yang seterusnya. Untuk meramalkan apa yang akan dilakukan oleh lawan, seseorang pemain itu mestilah mengembangkan kemampuan untuk menggunakan perspektif orang lain dan membuat kesimpulan tentang tindakan yang mungkin mereka ambil.

Para saintis tingkah laku memanggil keupayaan untuk melihat dari sudut pandang lain sebagai "teori pemikiran."

Ia merupakan keupayaan yang sangat penting untuk bersikap empati dan membina hubungan sosial yang sihat.

Satu kajian pada tahun 2017 mendapati bahawa catur mengembangkan keupayaan ini bagi kanak-kanak yang berlatih bermain permainan ini.

Anda mungkin tidak terkejut untuk mengetahui bahawa pemain catur hebat mempunyai kemahiran ingatan yang kuat.

Lagipun, permainan ini melibatkan menghafal pelbagai kombinasi pergerakan dan kebarangkalian hasil daripada setiap pergerakan.

Juga perlu diketahui bahawa pemain catur berpengalaman menunjukkan prestasi yang lebih tinggi yang berkaitan dengan ingatan tertentu iaitu memori pendengaran.

Ini adalah kemampuan untuk mengingat apa yang anda pelajari melalui pendengaran.

Dalam satu eksperimen, para penyelidik membandingkan kemampuan ingatan pemain catur pakar berbanding orang yang tidak mempunyai pengalaman bermain catur.

Mereka mendapati bahawa para pemain catur jauh lebih hebat dalam mengingati senarai perkataan yang didengari, berbanding mereka yang tidak pernah bermain permainan ini.

Pemain catur yang mahir juga mempunyai kemampuan yang lebih baik dari segi mengingat dan mengenali corak visual dengan cepat, yang mana menurut penyelidik keupayaan ini berasal dari menghafal kedudukan catur yang kompleks.

Individu yang mempunyai banyak pengalaman bermain catur mempunyai kemampuan berfikir yang sangat maju dalam dua bidang (selain kemahiran ingatan):

Kecerdasan cecair: Ini adalah kemampuan untuk mempertimbangkan jenis masalah baru dan menggunakan pertimbangan untuk menyelesaikannya.

Kelajuan memproses: Ini adalah kemampuan untuk cepat memahami tugas dan bertindak balas terhadap cabaran dengan cekap.

Satu analisis tahun 2017 menunjukkan bahawa kedua-dua jenis kepintaran ini terdapat dalam diri pakar catur.

Para penyelidik di sebuah sekolah di India menguji kemahiran berfikiran kreatif dua kumpulan pelajar.

Satu kumpulan diajar bermain catur manakala satu lagi tidak. Ujian yang diberikan meminta pelajar tampil dengan penggunaan alternatif bagi barang biasa dan mentafsirkan corak dan makna dalam bentuk abstrak.

Pelajar yang bermain catur mendapat markah yang tinggi dalam ujian ini, membuatkan penyelidik menyimpulkan bahawa catur meningkatkan kemampuan pelajar untuk melatih pemikiran yang berbeza dan kreatif.

Permainan catur sememangnya terkenal dengan renungan senyap yang sangat lama, ketika mana pemain-pemain mempertimbangkan setiap pergerakan mereka.

Pemain menghabiskan masa menjangkakan tindak balas lawan mereka dan berusaha untuk meramalkan setiap kemungkinan.

Tabiat minda ini iaitu renungan dan perancangan yang teliti, adalah salah satu faedah kesihatan kognitif bermain catur.

Saintis-saintis tingkah laku memberikan dua kumpulan ujian "Tower of London", satu ujian fungsi kognitif yang melibatkan pasak dan manik, lalu mengukur kemahiran merancang mereka.

Kumpulan yang biasa bermain catur menunjukkan kemahiran merancang yang jauh lebih hebat daripada kumpulan yang tidak bermain catur.

Juga, kumpulan bermain catur juga menghabiskan masa yang lebih lama dalam membuat keputusan dalam ujian tersebut.

Dalam tinjauan penyelidikan tahun 2019, para saintis mendapati bahawa fleksibiliti mental kompleks yang diperlukan untuk bermain catur dapat membantu melindungi orang tua dari demensia.

Demensia adalah istilah umum bagi kehilangan ingatan, bahasa, penyelesaian masalah dan kemampuan berfikir lain yang cukup parah sehingga mengganggu kehidupan seharian.

Para penyelidik menemui bukti bahawa catur, yang mencabar ingatan, pengiraan, kemahiran visual-spatial dan kemampuan berfikir kritikal, boleh membantu mengurangkan penurunan kognitif dan menangguhkan kesan demensia ketika manusia semakin menua.

Dalam sebuah kajian tahun 2016 melibatkan 100 kanak-kanak dengan gangguan hiperaktif dan kekurangan tumpuan, para penyelidik memasukkan permainan catur biasa dalam pendekatan rawatan pelbagai aspek.

Para pelajar yang mengambil bahagian dalam teknik rawatan ini mengalami penurunan 41% dalam ketidaktumpuan dan aktiviti berlebihan semasa menjalani rawatan.

Kajian juga mendapati bahawa catur meningkatkan perkembangan keupayaan ini dalam kanak-kanak:


Sejarah Raja-Raja Melayu Hilang Kekebalan Mereka

Sistem kesultanan menjadi sistem pemerintahan kerajaan-kerajaan negara Melayu satu masa dahulu, sebelum kedatangan penjajah khasnya Britain melonggarkan sistem ini.

Penjajahan menjadi pencetus kepada penubuhan Persekutuan Tanah Melayu, seterusnya penubuhan Persekutuan Malaysia pada tahun 1963.

Berbeza dengan sekarang, perlembagaan negara kita dahulu sejak permulaan detik kemerdekaan menjamin kedudukan pemerintah berstatus Sultan dan Raja Melayu, bukan saja dari segi kuasa malahan dari segi imuniti.

Kelebihan imuniti atau kekebalan ini tidak membenarkan mana-mana Raja dan Sultan Melayu didakwa atau disabitkan di mahkamah dalam dakwaan sivil atau jenayah.

Situasi ini kekal sehinggalah rentetan peristiwa yang menggoncang status ini sehingga dimansuhkan.

Ekoran keperluan untuk mencapai kompromi di antara kedudukan orang Melayu, orang bukan Melayu dan Raja-Raja Melayu yang berkuasa, kedudukan Raja-Raja Melayu dimaktubkan dalam perlembagaan negara kita sejak mula peringkat awal penggubalannya lagi.

Majlis Raja-Raja yang ditubuhkan pada tahun 1948 telah bersetuju untuk mewujudkan sistem penggiliran dengan pewartaan posisi baru Yang Di-Pertuan Agong sebagai Ketua Negara secara giliran.

YDP Agong diberikan kuasa utama - melantik Perdana Menteri sebagai ketua kerajaan.

Disebabkan keperluan untuk melindungi kedudukan Raja-Raja Melayu ekoran kompromi mereka membenarkan pembukaan kewarganegaraan kepada orang bukan Melayu, Artikel 32 dan 181(2) perlembagaan negara kita digubal memberikan imuniti dalam undang-undang persekutuan.

Mengukuhkan kedudukan ini, kesemua artikel perlembagaan yang menyebut berkenaan isu imuniti ini tidak boleh dipinda, diubah atau dimansuhkan tanpa kebenaran khas Majlis Raja-Raja Melayu.

Peristiwa berdarah 13 Mei 1969 akibat konflik perkauman yang berlaku selepas pilihanraya umum ke 3 negara kita menguatkan lagi kedudukan Raja-Raja Melayu dari segi perlembagaan.

Beberapa pindaan terhadap akta hasutan diperkenalkan, membolehkan mana-mana individu yang mempertikaikan kedudukan dan keputusan yang dibuat Raja-Raja Melayu dianggap sebagai satu kesalahan jenayah membawa kepada hukuman.

Banyak pandangan berbeza telah diutarakan berkenaan punca sebenar krisis perlembagaan negara yang berlaku pada tahun 1983 di antara pihak kerajaan pusat dan Majlis Raja-Raja.

Desas-desus berkenaan wujudnya konflik di kalangan Raja-Raja Melayu dalam menamakan calon YDP Agong seterusnya serta dakwaan bahawa ada kalangan ahli kerabat terlibat dalam jenayah, mencetuskan rasa bimbang di kalangan wakil kerajaan.

Ura-ura bahawa ada calon YDP Agong yang dikatakan mahu menggunakan kuasa mengisytiharkan darurat bagi melindungi kepentingan peribadi juga dilihat memberi ancaman kepada kestabilan negara ketika itu.

Dalam perspektif lain, konflik yang tercetus antara Raja-Raja Melayu sesetengah negeri yang enggan mengiktiraf Menteri Besar lantikan kerajaan pusat juga dikatakan menjadi punca utama pertembungan ini bermula.

Berikutan dakwaan-dakwaan buruk yang ditujukan kepada Raja-Raja Melayu ketika itu, kerajaan Malaysia di bawah Dr. Mahathir Mohamad merasakan mereka perlu mengambil tindakan drastik mengawal ancaman ini.

Kerajaan pusat cuba melakukan pindaan perlembagaan bagi memansuhkan beberapa perkara yang jelas berkait dengan kuasa Raja-Raja Melayu, namun langkah itu tak menghairankan tidak mendapat perkenan Majlis Raja-Raja.

Jadi kerajaan Malaysia mula menggembleng suara orang ramai bagi mendesak pindaan ini diteruskan.

Kuasa untuk mengisytiharkan darurat di peringkat negara juga mula diseimbangkan kuasanya, melalui pindaan perlembagaan yang diperkenalkan dalam Perkara 150,  memerlukan YDP Agong menerima nasihat yang dikeluarkan Perdana Menteri sebelum mampu mengisytiharkan darurat berbeza.

Dalam sidang parlimen bulan Januari 1984, kerajaan Malaysia membentangkan RUU Perlembagaan (Pindaan) 1984 yang akhirnya diluluskan dalam peringkat Parlimen.

Dibantu sentimen anti-monarki yang dimainkan dengan berjaya sesetengah pihak dalam kerajaan serta sokongan pihak media sendiri, akhirnya Majlis Raja-Raja terpaksa tunduk kepada desakan yang ada.

Sekali lagi Majlis Raja-Raja Melayu berkompromi, membenarkan kerajaan Malaysia meminda perlembagaan meluluskan kelulusan automatik Rang Undang-Undang yang telah dibentang dan dipersetujui kedua-dua dewan Parlimen, walaupun ditolak YDP Agong pada awalnya.

Seandainya selepas 60 hari YDP Agong masih tidak memberi perkenan Baginda kepada RUU tersebut, RUU tersebut boleh diwartakan sebagai sebahagian undang-undang negara kita.

Alasan kerajaan Malaysia langkah itu perlu diambil bagi memastikan kedudukan dan suara orang ramai yang telah mengundi kerajaan pusat melalui pilihanraya tidak dipinggirkan.

Untuk sistem pentadbiran Malaysia terus membenarkan YDP Agong menolak sesuatu usul yang telah dibahas dan diluluskan di peringkat Parlimen, situasi itu disifatkan akan menidakkan sistem demokrasi daripada berjalan.

Bagaimanapun imuniti terhadap Raja, sultan serta kaum kerabat mereka masih dimaktubkan, sehinggalah satu peristiwa yang menggoncang negara.

Kontroversi berlaku pada bulan November 1992 melibatkan jurulatih hoki Maktab Sultan Abu Bakar, Johor Bahru bernama Douglas Gomez.

Douglas dikatakan tidak berpuas hati selepas menerima arahan dari Jabatan Pendidikan Johor, untuk menarik penyertaan pasukannya dalam pertandingan hoki peringkat kebangsaan anjuran Persatuan Hoki Malaysia.

Arahan itu pula dikatakan berpunca disebabkan satu insiden lain yang berlaku pada bulan Julai beberapa bulan sebelum itu, melibatkan Tunku Abdul Majid Idris, putera Sultan Johor.

Persatuan Hoki Malaysia telah menggantung keahlian Tunku Abdul Majid dalam satu perlawanan melibatkan pasukan Johor menentang Perak, selepas Tunku Abdul Majid menyerang salah seorang jurulatih Perak berikutan kekalahan pasukan Johor.

Hukuman Persatuan Hoki Malaysia dilihat berat dan disifatkan sebagai satu tindak balas tidak wajar - yang akhirnya menyukarkan penyertaan wakil Johor dalam mana-mana pertandingan hoki selepas itu, ekoran tekanan yang ada.

Kritikan Douglas jelas disasarkan kepada individu dalam pentadbiran pendidikan negeri serta kesemua ahli persatuan hoki Johor kerana disifatkan takut hingga tunduk kepada tekanan keluarga Sultan Johor sehingga sanggup menidakkan peluang pelajar bermain.

Douglas diminta untuk hadir ke Istana Johor pada 30 November 1992.

Pada 1 Disember 1992,  jurulatih tersebut dilaporkan mendapatkan rawatan klinik kerana kecederaan akibat dipukul, sebelum dia membuat laporan polis pada 6 Disember beberapa hari selepas itu.

Dalam laporannya, Douglas menamakan Sultan Johor sebagai individu yang menyebabkan kecederaan ke atas dirinya.

Ekoran daripada insiden ini, akta hasutan yang diwujudkan bagi melindungi kedudukan Raja-Raja Melayu tidak lagi mampu membendung sentimen anti Sultan yang terus diapi-apikan.

Insiden itu mula diheboh dan dimainkan oleh pihak media, memulakan sentimen yang bijak dimanipulasi pihak tertentu bagi membolehkan bermulanya proses kekebalan Raja-Raja Melayu dihapuskan.

Terjerut dengan kontroversi yang melanda secara tiba-tiba, Majlis Raja-Raja bersifat terbuka menerima cadangan dari pihak kerajaan untuk membincangkan semula perihal berkaitan imuniti yang diperolehi - khasnya melibatkan kekebalan daripada dakwaan mahkamah.

Pihak kerajaan dan Majlis Raja-Raja menemui kata sepakat bersetuju untuk meminda artikel 181(2) perlembagaan Malaysia, memansuhkan kekebalan Raja-Raja sekiranya mereka melakukan jenayah dalam kapasiti peribadi.

Bagaimanapun kerajaan pusat tidak mempunyai kuasa untuk mendakwa mana-mana kes jenayah melibatkan Raja atau Sultan yang telah berlaku sebelum itu. Kuasa untuk mengampunkan jenayah yang dilakukan melibatkan kerabat di-raja juga ditarik balik atau diganti dengan kewujudan majlis pengampunan.

Pindaan terhadap perlembagaan turut membolehkan kritikan terbuka disuarakan wakil rakyat dan ahli parlimen terhadap Raja atau Sultan dalam dewan sekiranya tindakan atau langkah yang dilakukan Raja atau Sultan bertentangan dengan pentadbiran, asalkan ahli parlimen dan ADUN tidak melakukan hasutan untuk menghapuskan sistem raja dalam perlembagaan negara kita.

Pada awalnya, Majlis Raja-Raja bersetuju dengan cadangan ini tetapi memohon untuk membolehkan mana-mana kes mahkamah yang melibatkan keluarga di-raja, dapat dibicarakan dalam mahkamah khas yang disertai Ketua Hakim Negara, Ketua Hakim Mahkamah Tinggi serta dua orang lagi hakim lantikan Majlis Raja-Raja.

Permintaan ini diterima kerajaan pusat sebagai satu pemudah cara agar pindaan itu dapat dilaksanakan dengan segera.

Banyak pandangan berkenaan pindaan ini disuarakan oleh segenap lapisan masyarakat. Bagi mereka yang sinis - mereka melihat perubahan perlembagaan ini sebagai langkah awal untuk menghapuskan terus kedudukan Sultan dan Raja dalam perlembagaan Malaysia.

Mereka yang positif pula melihat kompromi yang dilakukan oleh Majlis Raja-Raja walaupun dalam tekanan merupakan langkah terbaik yang perlu diambil, dalam memastikan kestabilan Raja dan Sultan dalam sistem demokrasi negara kita dapat dikekalkan.

Banyak pihak dalam kerajaan khasnya mendakwa pindaan yang diperkenalkan sebenarnya lebih mengukuhkan kedudukan status YDP Agong, Sultan dan Raja dalam pentadbiran walaupun dalam ruang lingkup kuasa yang semakin berkurangan.

Kebanyakan pandangan yang pro-kerajaan pusat ketika itu bersetuju institusi di-raja perlu dilihat oleh orang ramai bersih, bebas jenayah serta tidak perlu berselindung di sebalik imuniti; yang dikatakan wujud hanya untuk membenarkan kelakuan salah di kalangan kaum kerabat.

Namun kita masih berdepan kekeliruan khasnya melibatkan isu darurat, disebabkan oleh kekaburan Perkara 40 dan Perkara 150 yang tidak menetapkan secara jelas apakah kuasa sebenar YDP Agong dalam isu darurat.

Sehingga kini perbincangan berkaitan adakah Baginda perlu menerima nasihat Jemaah Menteri sebagai keputusan rasmi atau Baginda masih boleh bertindak sendiri, seperti mana yang berlaku tidak lama dahulu apabila Baginda menolak usul kerajaan pusat mahu mengisytiharkan darurat.


7 Konsep Perpustakaan Paling Unik di Dunia

Perpustakaan? Ianya mungkin tempat yang membosankan bagi sebahagian besar manusia, tetapi bagi segelintir manusia lain perpustakaan merupakan syurga bagi mereka. Bagi yang gemar membaca buku, berkunjung ke perpustakaan merupakan satu terapi bagi mereka.

Malangnya, walaupun terdapat banyak perpustakaan di negara kita, tidak ramai yang benar-benar memanfaatkannya. Ini pastilah merugikan kerana tidak semua tempat di dunia yang menyediakan kemudahan perpustakaan untuk penduduk setempat.

Maka, penggemar buku terpaksa mengambil inisiatif mereka sendiri mewujudkan perpustakaan mereka sendiri agar lebih ramai penduduk setempat mendapat manfaat daripada buku. Kali ini, kami ingin berkongsi 7 konsep perpustakaan unik yang wujud di seluruh dunia.

Di kawasan pergunungan Omkoi, Thailand, tidak ada sekolah atau perpustakaan dan ramai orang tidak dapat membaca atau menulis. Program Books-by-Elephant berharap dapat mengubahnya. Sebilangan besar kampung terpencil ini hanya dapat dicapai dengan berjalan kaki.

Pada musim hujan, perjalanan ke kawasan-kawasan perkampungan ini mungkin sukar,  tetapi tidak bagi gajah. Di Thailand, gajah sudah digunakan di sawah dan dalam industri pembalakan. Dengan kerangka yang dibina khas di badan mereka, haiwan ini boleh membawa kotak besar buku bersama peralatan video dan piring satelit - apa sahaja yang diperlukan untuk mengajar orang membaca.

Artis Raul Lemesoff mencipta kereta khusus berbentuk kereta kebal ini untuk "memerangi" kejahilan dan menyebarkan pengetahuan melalui jalan-jalan di Buenos Aires. Kereta miliknya ini dibina daripada model kereta Ford Falcon 1979 yang telah diubahsuai.

Dengan ruang untuk 900 buku, Raul Lemesoff  dapat menyediakan buku untuk ramai pembaca, tetapi sasaran utamanya adalah golongan muda. Dia yakin pembaca muda akan menjadi pembaca sepanjang hayat. "Saya tidak melakukan ini untuk wang atau kemasyhuran", katanya. "Saya melakukannya kerana ia menyeronokkan. Saya "menyerang" orang dengan pengetahuan tetapi dengan cara yang baik dan lucu".

Keldai selalu digunakan sebagai haiwan untuk mengangkut barangan, tetapi sekarang mereka memiliki pekerjaan khusus iaitu membawa buku ke daerah pergunungan di Venezuela. Ditaja oleh University of Momboy, sebuah institusi yang terkenal dengan khidmat masyarakatnya, Biblioburros telah mengubah kehidupan penduduk kampung yang tidak terhitung jumlahnya.

Kebanyakan penduduk kampung ini tinggal di Pegunungan Andes dan pendakian ke rumah mereka amat mencabar. Perjalanan bermula di Lembah Momboy di Trujillo di mana keldai itu sarat dengan buku. Menurut para sukarelawan, wajah anak-anak yang menggembirakan menjadikan segala kepenatan mereka berbaloi.

Perpustakaan Levinski terletak berhampiran stesen bas pusat Tel Aviv dalam komuniti yang dihuni oleh pelarian dan pekerja migran. Sebilangan besar orang-orang disini bukan warganegara yang sah, tetapi mereka mempunyai minat membaca. Perpustakaan ini cukup minimalis - tidak ada dinding, hanya dua rak yang dibina di sisi tempat perlindungan awam.

Koleksi 3,500 buku terdapat dalam 15 bahasa dari Mandarin dan Amharic hingga Romania. Kemudahan luaran ini dilengkapi dengan kanopi yang boleh bergerak untuk melindungi buku dari hujan. Terdapat rak tinggi untuk orang dewasa dan ruang membaca khas untuk kanak-kanak dengan panel yang boleh dilipat untuk duduk.

Dengan perpustakaan mesin layan diri, anda boleh menaiki kereta tidak kira pukul berapa dan pergi meminjam buku dari mesin ini. Perpustakaan layan diri banyak muncul di luar negara terutamanya di kawasan ramai orang seperti tempat meletak kereta, hospital dan pusat membeli-belah.

Tahun pertama setelah Contra Costa di California melancarkan mesin layan diri buku mereka, peredaran buku di perpustakaan meningkat sebanyak 8 peratus dan ini bersamaan dengan 600,0000 buah buku.

Epos adalah sebuah bot berukuran 24 meter diubahsuai untuk menyimpan 6.000 buku bersama dengan dapur dan tempat tinggal kru. Ianya beroperasi dari bulan September hingga April dan membuat dua perjalanan setiap tahun. Dalam tempoh ini, ia akan mengunjungi 150 kawasan perkampungan pesisir laut yang sukar diakses dengan kaedah tradisional.

Bot ini mengikut jadual yang ketat. Mereka tiba pada waktu yang ditentukan dan berhenti selama dua jam di setiap lokasi di mana mereka menerima sehingga 150 pengunjung. Menurut pustakawan Joep Aarts, peminjam buku yang paling bersemangat adalah kanak-kanak dan orang tua.

Jambyn Dashdondog merupakan pemilik perpustakaan bergerak dengan menunggang unta di Mongolia. Selama 20 tahun, beliau telah menempuh jarak sejauh 80,000 kilometer melalui hujan dan terik matahari. Ahli pasukannya adalah isteri dan anaknya dan pengangkutannnya terdiri dari unta, kereta sapi, dan van berhias.

Pada awal tahun 1990-an, pemerintah Mongolia melepaskan diri dari komunisme dan kemudian kehilangan dana untuk perpustakaan mereka. Berurusan dengan buku dan sastera bukanlah perniagaan yang menguntungkan dan dalam ekonomi pasaran bebas yang baru, pelabur sudah pastinya tidak mahu melaburkan dalam perkara yang tidak mendatangkan keuntungan.

Jambyn Dashdondog membenci idea masyarakat yang tidak mempunyai perpustakaan. Beliau  memutuskan jika tidak ada tempat untuk anak-anak mendapatkan buku, beliau  akan membawa buku kepada anak-anak. Apabila singgah ke sesuatu kawasan, beliau akan tinggal selama beberapa hari sehingga penduduk kampung mempunyai waktu untuk membaca buku pilihan mereka sebelum bergerak ke kawasan lain pula.


Isu Polisi Baharu Whatsapp - "Kami Tidak Boleh Lihat Mesej Peribadi Anda"

Platform mesej popular Whatsapp yang dimiliki oleh Facebook dengan pangkalan pengguna lebih dari 2 bilion kini melakukan tindakan mengejut dengan mengemas kini dasar privasinya.

Pengguna kini menerima notis dalam aplikasi ini, memberitahu tentang dasar baru yang sedang dilaksanakan. Ini telah menimbulkan perdebatan hebat mengenai janji privasi oleh Facebook dan untuk menjaga kepentingan pengguna.

Jadi, ramai pengguna sama ada perlu bersetuju dengan polisi ini atau terpaksa bertukar ke perkhidmatan mesej yang lain.

Apabila Facebook memperoleh WhatsApp dengan harga $19 bilion, mereka berjanji akan melindungi privasi pengguna dan tiada perubahan yang akan dilakukan tentangnya.

Walau bagaimanapun data aplikasi ini telah dikongsikan dengan Facebook untuk penyasaran iklan yang lebih baik, tetapi pengguna boleh memilih untuk tidak ikut serta.

Kini, semuanya telah berubah apabila pengguna tidak lagi boleh memilih untuk tidak ikut serta, dan anda tidak lagi boleh menggunakan Whatsapp jika menolak dasar ini.

Dasar privasi dan syarat perkhidmatan ini telah dilampirkan dengan 8,000 patah perkataan yang sukar untuk difahami, membuatkan sebahagian besar daripada kita langsung tidak kisah untuk membacanya.

Singkatan daripada dasar ini adalah, kini Whatsapp akan berkongsikan maklumat dengan syarikat induk Facebook termasuklah maklumat lokasi, tahap bateri, nombor IMEI, rangkaian mudah alih dan banyak lagi.

Bukan itu sahaja, aplikasi ini juga akan berkongsikan maklumat dengan Facebook tentang kumpulan yang anda sertai, status masa nyata, gambar profil malah status sama ada anda sedang "online" atau tidak di Whatsapp.

Tidak cukup dengan itu, Whatsapp mempunyai bahagian yang berasingan di dalam polisi baru dengan nama "Data urus niaga dan pembayaran", iaitu maklumat pembayaran anda yang dibuat melalui aplikasi ini juga akan disimpan.

Facebook mendakwa mereka hanya akan menggunakan maklumat ini untuk tujuan analisis dan berharap ia akan kekal seperti itu.

Ketika ini aplikasi WhatsApp diserang hebat kerana perubahan dalam Syarat Perkhidmatan syarikat berkuat kuasa 8 Februari, yang kini menyatakan bahawa WhatsApp akan berkongsi data pengguna dengan syarikat induk iaitu Facebook.

Para pengguna dilaporkan meninggalkan platform ini dan salah satu petunjuk kepada perkara ini adalah lonjakan besar pengguna baru untuk perkhidmatan pesanan pesaing iaitu Signal.

"Kami ingin menangani beberapa khabar angin dan menjelaskan 100% bahawa kami terus melindungi mesej peribadi anda dengan penyulitan hujung-ke-hujung (end-to-end encryption)," kata syarikat tersebut di Twitter.

Dalam satu infografik yang dilampirkan pada tweet tersebut, Whatsapp menjelaskan bahawa ia "tidak dapat melihat mesej peribadi anda atau mendengar panggilan anda dan Facebook juga tidak boleh,".

Selain itu, Whatsapp juga berkata bahawa ia "tidak menyimpan catatan siapa yang anda mesej atau telefon,", ia "tidak dapat melihat lokasi anda yang dikongsi dan Facebook juga tidak boleh," serta ia "tidak berkongsi nombor kenalan anda dengan Facebook".

Akhir sekali, Whatsapp mengatakan bahawa kumpulan (group) di platform tersebut akan "kekal private", pengguna dapat menetapkan agar mesej mereka hilang, dan pengguna dapat memuat turun data mereka.

Syarikat ini menerangkan dengan lebih terperinci di bahagian baru Soalan Lazim (FAQ) mereka.

Di situ, Whatsapp syarikat itu bersumpah untuk "tidak pernah melemahkan" keselamatan yang disediakan oleh enkripsi dari hujung ke hujung.

Whatsapp juga mendakwa bahawa perubahan pada Syarat Perkhidmatan nya tidak "menjejaskan privasi mesej anda dengan rakan atau keluarga dengan cara apa sekali pun".

Sebaliknya, perubahan baru ini adalah melibatkan bagaimana anda berinteraksi dengan perniagaan di WhatsApp, di mana perniagaan di Facebook akan diberi pilihan untuk mengatur sembang WhatsApp dengan pelanggan untuk perkara seperti menjawab soalan atau menghantar resit, serta pilihan untuk memaparkan produk mereka untuk dijual secara terus di WhatsApp.

Sekiranya anda menghantar mesej kepada perniagaan yang disenaraikan di Facebook melalui WhatsApp setelah mengklik salah satu arahan ini, data anda dapat dikongsi untuk memperibadikan iklan (personalise ads).

Kesemua yang dijelaskan di atas adalah sesuatu yang positif untuk pengguna.

Walau bagaimanapun, penjelasan WhatsApp di sini tidak menangani perkara yang menimbulkan kebimbangan pengguna dengan sepenuhnya.

Sekiranya anda tidak mahu atau malas untuk membaca dokumen Syarat Perkhidmatan WhatsApp yang sangat panjang, Soalan Lazim syarikat ini menjelaskannya dengan ringkas:

"WhatsApp pada ketika ini berkongsi kategori maklumat tertentu dengan Syarikat Facebook. Maklumat yang kami kongsi dengan Syarikat Facebook yang lain, termasuk maklumat pendaftaran akaun anda (seperti nombor telefon anda), data transaksi, maklumat berkaitan perkhidmatan, maklumat tentang bagaimana anda berinteraksi dengan orang lain (termasuk perniagaan) ketika menggunakan Perkhidmatan kami, maklumat peranti mudah alih, alamat IP anda, dan mungkin termasuk maklumat lain yang dikenal pasti di bahagian Dasar Privasi yang bertajuk 'Maklumat yang Kami Kumpulkan' atau diperoleh setelah diberitahu kepada anda atau berdasarkan persetujuan anda,".

Versi WhatsApp sebelum inial Untuk memberi pengguna kemampuan untuk memilih untuk tidak menggunakan data WhatsApp mereka bersama Facebook.

Syarat Perkhidmatan WhatsApp versi sebelum ini memberikan pengguna keupayaan untuk memilih sama ada maklumat Whatsapp mereka boleh dikongsikan dengan Facebook atau tidak namun syarat terbaharu Whatsapp tidak menyebut tentang kemungkinan ini.

Dan walaupun anda mungkin tidak kisah dengan perkongsian maklumat peribadi oleh Whatsapp dengan Facebook, perlu diketahui bahawa terdapat pelbagai alternatif untuk aplikasi seperti ini termasuklah Signal dan Telegram, yang berkongsi data dengan pihak ketiga jauh lebih sedikit berbanding Whatsapp.


6 Spesis Ular Paling Rare Di Dunia

Walaupun ular adalah antara makhluk yang sangat menakutkan bagi manusia dan juga haiwan lain, namun  ia sebearnya sangat terancam di persekitaran semula jadi sendiri.

Ini sebahagian besarnya disumbang oleh tekanan yang dicetuskan oleh spesis lain yang menceroboh dan juga pemusnahan habitatnya secara beransur-ansur.

Dengan ini, tidak hairanlah ada sejumlah ular yang berada di ambang kepupusan.

Ular kapak Darevsky adalah sejenis ular kapak berbisa yang hanya boleh ditemui di barat laut Armenia dan timur laut Turki.

Ular kapak ini diberi nama bersempena Ilya Darevsky, yang merupakan orang pertama menemui dan mengenal pasti spesis ini.

Disebabkan oleh kerosakan habitan semula jadi akibat banyak haiwan domestik yang meragut rumput, jumlah ular kapak ini menurun dengan banyak.

Kali terakhir perkiraan menunjukkan bahawa hanya terdapat sekitar 500 ekor sahaja ular ini di dunia, membuatkannya di ambang kepupusan.

Ular kapak Darevsky biasanya memakan cicak, tikus dan kadang-kala serangga.

Ia biasanya hidup di ketinggian yang tinggi di lereng gunung dan menghabiskan sebahagian harinya berjemur di bawah sinar matahari untuk memperoleh haba yang cukup untuk bekerja pada siang hari.

Ular ini bersifat dimorfisme seksual, yang bermaksud bahawa ular betina jauh lebih besar daripada ular jantan.

Ular karang Sahur atau lebih dikenali sebagai ular laut hidung pendek adalah ular laut yang sangat terancam dan tinggal di kawasan kecil di berhampiran pantai Australia Barat Laut.

Nama saintifiknya adalah Aipysurus apraefrontalis, berasal dari fakta bahawa ia mempunyai kepala kecil dan, muncung pendek dan runcing.

Ular karang Sahul lebih suka kawasan berpasir dengan terumbu karang yang sedikit dan dapat hidup hingga 10 tahun di alam liar.

Setakat ini ia hanya dijumpai di kawasan dua terumbu karang iaitu Ashmore dan Hibernia.

Walaupun terdapat banyak ular karang Sahul sehingga tahun 1990-an, jumlahnya berkurang dengan mendadak sehingga tidak ada seekor pun yang direkodkan dalam tinjauan sejak tahun 2000.

Walaupun sebab kehilangan ular ini dari habitatnya tidak diketahui, hipotesis yang dibuat adalah pelunturan dan kemerosotan terumbu karang yang teruk mungkin adalah penyebab utama.

Casarea dussumieri, atau juga dikenali sebagai ular sawa Pulau Round, hanya boleh ditemui di pulau ini yang terletak di Mauritius.

Ular dewasa boleh mencapai panjang 1.5 meter dan berwarna coklat gelap di bahagian atas manakala bahagian perut berwarna lebih cerah dengan bintik-bintik gelap.

Spesis ini telah diperkenalkan semula ke sebuah pulau lain pada tahun 2014 iaitu Pulau Gunner’s Quoin, dan walaupun hanya terdapat kurang daripada 250 ekor ular sawa matang ini pada tahun 1996, jumlahnya kembali meningkat kepada sekitar 1,000 ekor.

Sebahagian besarnya disebabkan oleh pembasmian spesies invasif seperti kambing dan arnab, yang telah memulihkan semula habitat asal haiwan ini.

Ular ini adalah sebahagian dari program pembiakan tawanan yang akan membantu memastikan kelangsungan hidupnya. Casarea dussumieri bertelur hingga 12 telur sekaligus, dan pengeraman biasanya berlangsung sekitar 90 hari.

Ular orok-orok Pulau Aruba atau Crotalus pelbagai warna, adalah ular orok-orok yang sangat terancam yang boleh ditemui di pulau Caribbean ini, berdekatan dengan pantai Venezuela.

Ular ini biasanya mempunyai warna badan kelabu atau coklat muda yang seragam, namun kadang-kala mempunyai tanda berbentuk berlian di belakangnya.

Ular ini adalah spesis yang berjaga pada waktu malam ketika musim panas tetapi akan keluar ketika awal pagi dan lewat petang yang lebih sejuk.

Apa yang menarik adalah ular ini tidak bertelur tetapi melahirkan anak. Ia dianggarkan mempunyai jangka hayat sehingga 20 tahun dan biasanya menjadikan tikus, ular dan cicak sebagai makanan.

Dianggarkan hanya terdapat 230 ekor ular dewasa liar, dengan sekitar 100 lagi berada dalam kurungan.

Sayangnya, ular ini terancam oleh gangguan pembangunan manusia di mana hanya terdapat sekitar 25 kilometer persegi habitat sahaja yang belum terganggu di mana ia dapat bertahan hidup.

Ular Vipera orlovi berasal dari wilayah Laut Hitam di Rusia di wilayah Caucasus. Ular ini dipisahkan sebagai spesies yang berbeza dari ular kapak Kaukasia yang berkait rapat dengannya pada tahun 2001.

Ular ini mempunyai kepala segitiga dan taring berbisa panjang yang dilipat ke atas lelangit mulut ketika tidak digunakan.

Walaupun warna dan corak ular kapak ini boleh berbeza-beza dari seekor ular ke ular yang lain, namun ia biasanya berwarna coklat, kelabu, kelabu-kuning dengan jalur zigzag coklat atau hitam.

Ular kapak Orlov menjadikan haiwan kecil seperti tikus, kadal, katak, dan serangga sebagai makanan. Dianggarkan terdapat kurang daripada 250 ekor ular dewasa liar, disebabkan oleh pemburuan haram meluas kerana popularitinya sebagai haiwan peliharaan.

Dengan baki habitat semula jadi kurang dari 100 kilometer persegi, ular kapak Orlov kini disenaraikan sebagai terancam kritikal.

Diisytiharkan sebagai ular paling sukar ditemui di dunia, St. Lucia Racer boleh ditemui di sebuah pulau kecil berhampiran pantai St. Lucia.

Walaupun ular ini pernah tinggal di St Lucia, ia terhapus apabila pemangsa yang menceroboh seperti luwak dan tikus hitam datang ke pulau ini, sekaligus membunuh ular kecil ini dan memakan telurnya.

Ular ini sebenarnya telah diisytiharkan pupus pada tahun 1936 namun ditemui semula di Pulau Maria Major pada tahun 1973, di mana ular-ular ini berjaya bertahan disebabkan oleh kekurangan luwak di situ.

Ular tidak berbisa ini mampu mencapai panjang maksimum 1 meter dan biasanya berwarna coklat cerah dengan belang coklat unik dari leher sehingga ekor.

Dengan tinjauan yang menunjukkan bahawa hanya sebanyak 18 ekor ular ini ada di pulau itu, ular St. Lucian racer bukan sahaja ular yang paling sedikit di dunia tetapi juka antara salah satu haiwan paling jarang ditemui.

Ketika ini, usaha pemuliharaan utama sedang dilakukan untuk melindungi ular ini sebelum ia pupus.


5 Pekan Palsu Yang Wujud Di Serata Dunia

Bayangkan anda tiba ke sebuah pekan yang kecil, tetapi mendapati pekan tersebut tidak berpenghuni?

Blok-blok kedai semuanya ada, lengkap dengan bangunan tetapi anda langsung tidak bertemu seorang pun manusia di situ. Pasti aneh bukan situasi dan agak menyeramkan juga, sekiranya kita berada di kedudukan tersebut?

Jangan terlalu cepat gelabah! Pekan yang anda temui itu ada kemungkinannya sebuah pekan palsu, yang dibangunkan pihak-pihak tertentu untuk tujuan masing-masing.

Pernahkah anda dengar tentang pekan-pekan palsu ini yang setiap satunya mempunyai fungsi unik memerlukannya dibangunkan?

Terletak sejam perjalanan dari bandar terdekat iaitu Gothenburg, AstaZero merupakan sebuah pekan kecil yang dibangunkan kerajaan Sweden khas untuk mereka menguji sistem automasi kenderaan dalam situasi dunia nyata.

Dinamakan sebagai AstaZero atau 'Active Safety Test Area and Zero', pekan kecil itu dibuka pada tahun 2014 menawarkan teknologi terkini yang ada bagi menguji semua kemungkinan yang boleh berlaku - seandainya kenderaan dikawal kepintaran buatan dengan teknologi-teknologi terbaru sentiasa cuba diperkenalkan di situ.

Pekan kecil itu dibahagikan kepada beberapa zon berbeza, bergantung kepada simulasi yang ingin diuji seperti jalan pedalaman, jalan bandar, jalan lebuh raya, jalan berkelajuan tinggi.

AstraZero juga mempunyai litar dalaman terpanjang dunia sepanjang 700 meter yang mampu menghasilkan simulasi hujan, ribut salji dan kegelapan untuk memastikan sistem yang dibangunkan selamat 100%.

Kini hanya tinggal dalam lipatan sejarah, kerajaan Perancis semasa perang dunia pertama membangunkan sebuah bandar mirip ibu negara Paris, dengan harapan tentera Jerman akan terkeliru semasa serangan.

Pada awalnya kerajaan Perancis merancang untuk membangunkan 'Paris Kedua' itu dalam 3 fasa kesemuanya, melibatkan beberapa mukim yang ada tetapi rancangan itu tidak diteruskan selepas perang tamat.

Dibina di bahagian utara Paris terletak kira-kira 40 kilometer daripada bandar sebenar, beberapa mercu tanda ikonik negara tersebut dibangunkan semula dengan sangat teliti, lengkap dengan sistem lampu, jalan keretapi palsu dan jalan raya.

Bangunan mirip apa yang ada di Paris dihasilkan semula dengan kayu, dicat agar menyerupai bangunan asal. Bagi menampakkan bandar tersebut hidup, lampu-lampu dipasang di serata pekan tersebut, mencerahkan bahagian bandar seolah-olah berpenghuni.

Usaha untuk membangunkan teknologi yang sesuai untuk diasimilasikan ke dalam masyarakat bandar, memerlukan perancangan yang teliti dan sebarang kesilapan boleh mengakibatkan kerugian jutaan ringgit.

Itulah sebabnya sebuah syarikat dari Amerika Syarikat bernama Pegasus Global memilih untuk membangunkan sebuah bandar yang mampu memuatkan populasi seramai 35,000 orang berdekatan sempadan negara itu dengan Mexico, untuk membolehkan mereka memperkenalkan dulu teknologi-teknologi ini ke 'bandar' tersebut.

Dinamakan sebagai CITE singkatan kepada Center for Innovation, Testing and Evaluation, projek berskala sebenar ini dibangunkan dengan belanja melebih RM4.2 bilion untuk dijalankan ujian melibatkan pertanian, bekalan air, bekalan tenaga serta ujian sekuriti bandar.

Mempunyai keluasan 38 km persegi, bandar CITE bukan saja akan dibuka bagi ujian golongan profesional, malahan turut sama akan menempatkan penyelidik dari golongan pelajar. Pembinaannya setakat ini masih berjalan.

Apabila siap, CITE akan mempunyai sistem jalanraya dan lebuhraya sendiri, beserta beberapa zon bandar mengikut jenis, kompleks beli belah, kawasan perumahan dan zon kawasan komersial - yang semuanya tiada penghuni.

Pekan Hogan's Alley seluas 40 km persegi yang terletak di Quantico, Virginia, merupakan pusat latihan pihak Federals Bureaue Investigations (FBI), agensi risikan kerajaan Amerika Syarikat.

Dibuka pada tahun 1987, Hogan's Alley dibangunkan bagi menghasilkan semula replika sebuah bandar yang realistik lengkap dengan semua kemudahan yang biasanya ada di sebuah bandar, seperti bank, pejabat pos, kedai gunting rambut dan bermacam lagi.

Semasa pembinaannya, bagi memastikan ketulenan bandar tersebut pihak FBI telah bekerjasama dengan pakar-pakar kesan khas Hollywood yang banyak memberikan idea dalam rekabentuknya.

Sekiranya ada latihan akan dijalankan, petugas dan pegawai agensi tersebut akan hadir untuk memainkan peranan yang diberikan kepada mereka, seperti pegawai bank, perompak, orang biasa dan sudah tentulah pegawai FBI sendiri.

Satu-satunya premis yang benar-benar beroperasi di situ adalah sebuah restoran Subway, yang menghidangkan makanan segera kepada petugas selepas seharian penat bermain polis sentri.

Oleh kerana fungsinya, bandar ini tidak dibuka kepada orang awam.

Untuk menguji kekuatan senjata mereka, tentera Amerika Syarikat gemar menggunakan lokasi yang dinamakan sebagai Nevada Test Site.

Tidak jauh daripada lokasi tersebut, mereka turut sama membangunkan sebuah bandar yang dikenali sebagai 'Survival Town', yang digunakan untuk menguji bermacam perkara berkait dengan letupan - semasa perlumbaan senjata atom berlaku.

Turut sama dikenali sebagai 'Doom Town', tentera Amerika Syarikat menjadikan pekan kecil ini tempat di mana mereka mengkaji kekuatan sesebuah struktur rumah yang tahan letupan, sebagai persediaan mereka sekiranya mereka diserang.

Rumah-rumah akan dibina dengan tujuan ujian, dibezakan mengikut rekaan, struktur serta bahan yang digunakan. Rumah-rumah yang dibina lebih awal majoritinya hancur teruk dalam letupan tetapi lama-kelamaan selepas penambah baikan dilakukan, hanya satu unit yang masih kekal berdiri sehingga kini.

Apa yang agak menyeramkan berkenaan pekan kecil ini adalah bagaimana tentera Amerika Syarikat turut meletakkan patung-patung manusia yang digayakan seolah-olah mereka sedang hidup di situ siap berpakaian ala zaman tersebut - sebelum mereka diletupkan.

Disebabkan oleh sisa radioaktif yang masih ada, kawasan ini hanya dibuka untuk lawatan tertentu beberapa kali setahun. Sebarang bentuk kamera dan perakam video tidak dibenarkan semasa lawatan.


Dengan 1 Liter Petrol, Kereta Ini Mampu Keliling Dunia

Setiap tahun, beberapa pasukan dari seluruh dunia akan datang ke trek yang dibina khas di Sweden untuk menguji kenderaan cekap tenaga mereka yang dirancang untuk menempuh jarak paling lama dengan bahan bakar paling seminimum mungkin.

Peserta ditugaskan untuk memandu kenderaan mereka di landasan kereta api khas sejauh 3.36 kilometer sambil membawa jumlah enam penumpang dengan berat rata-rata 50kg setiap orang. Itu bermakna, setiap kenderaan akan membawa 300 kg muatan penumpang.

Setelah melintasi garisan penamat, tenaga yang digunakan oleh setiap kenderaan kemudian dibahagi dengan jumlah penumpang yang menaiki kenderaan. Sejak memasuki pertandingan ini 4 tahun yang lalu, kenderaan yang diberi nama Eximus IV telah menjadi legenda pertandingan apabila memenangi pertandingan ini setiap tahun.

Penganjur pertandingan ini, Delsbo Electric mengatakan bahawa semua kenderaan elektrik yang mengambil bahagian dalam pertandingan pada tahun 2020 sangat cekap tenaga sehinggakan kesemuanya menggunakan sedikit tenaga daripada lampu depan sebuah kereta biasa.

Penggunaan tenaga untuk kenderaan yang mengambil bahagian diukur dalam unit watt-jam dan kemudian dibahagi dengan jumlah penumpang yang menaiki kenderaan. Pada tahun pertamanya dalam pertandingan anjuran Delsbo Electric ini, Eximus IV, yang terbuat dari bahan pesawat ultra ringan, memenangi tempat pertama dengan 0.840 Wh/orang-km, tetapi telah bertambah baik dalam catatan itu setiap tahun.

Tahun lalu, pasukan Eximus IV yang merupakan kolaborasi antara Dalarna University dan Chalmers Technical University di Sweden sekali lagi mencipta rekod baru dengan rekod 0.603 Wh/orang-km. Terdapat pengurangan penggunaan tenaga  daripada tahun sebelumnya.

Terbaru, pada tahun 2020, pasukan Eximus mencapai kecekapan tenaga 0.517 Wh/orang-km, menetapkan rekod baru untuk kenderaan yang paling cekap tenaga. Pencapaian ini sungguh membanggakan kerana terdapat peningkatan pencapaian daripada tahun-tahun sebelumnya.

Yang jelas, semua kenderaan yang bersaing dalam pertandingan ini sangat menjimatkan bahan bakar, menggunakan tenaga kurang daripada lampu depan kereta biasa. Namun, tidak ada yang boleh mencatatkan rekod hampir dengan Eximus IV.

CTO Delsbo Electric, Profesor Henrik Rödjegård mengatakan secara teori Eximus IV dapat mengangkut orang hampir separuh dunia menggunakan tenaga yang terkandung dalam 1 liter (0.26 gal) petrol!

Menariknya, walaupun perlumbaan di Delsbo Electric sangat kompetitif, ia juga sangat perlahan. Seseorang individu boleh mengikuti kenderaan peserta dengan mudah sambil mengayuh basikal. Namun, itu tidaklah menjadi masalah kerana fokus pertandingan ini adalah mengenai kecekapan bahan bakar, bukan kelajuan.

Trek yang dibina khas di Delsbo Electric dilengkapi dengan alat pengnukur canggih yang membolehkan pasukan memantau prestasi kenderaan dengan teliti dalam masa nyata. Keseluruhan trek dilengkapi dengan alat pengukur canggih yang memungkinkannya menangkap data prestasi kenderaan dua ribu kali sesaat.

Ini membolehkan pasukan Eximus IV mengesan kenaikan penggunaan tenaga yang luar biasa semasa pusingan pertama dan membuat pengubahsuaian segera. Peningkatan penggunaan tenaga ini disebabkan oleh jurang 8 mm antara roda dan satu tempat di rel.

Setelah mengenalpasti masalah ini mereka telahmembuat penyesuaian yang diperlukan pada jarak roda dan terus mencipta rekod dunia baru.

Mungkin ada yang menyangka bahawa pertandingan ini hanyalah sia-sia memandangkan Eximus IV bergerak begitu perlahan - dalam dunia nyata, tiada siapa yang akan memandu seperlahan itu. Malah, penggunaan trek khas yang dibina oleh Delsbo Electric yang hanyalah rata mungkin tidak mencerminkan permukaan jalan raya yang sebenar.

Namun, walaupun Eximus IV bukan kenderaan yang dihasilkan secara besar-besaran, inovasi yang diciptakan oleh penciptanya setiap tahun membantu penyelidikan lebih lanjut dalam bidang kecekapan bahan bakar untuk kenderaan komersial.

Kejayaan Eximus IV ini disebabkan oleh penggunaan bahan ringan dan aerodinamik, menggunakan bahan pesawat ultra ringan bersama dengan motor dan roda baru dan melakukan "pengujian terowong angin yang luas" walaupun dengan "perlumbaan" yang agak perlahan seperti yang anda dapat lihat dalam video di atas.

Pada masa akan datang, Delsbo Electric mengatakan ia akan menambah titik data tambahan seperti sensor angin dan suhu untuk membantu pasukan membuat mesin ultra-efisien tenaga yang lebih maju.


Ini Sebab Mengapa Safron Lebih Mahal Daripada Emas

Saffron yang merupakan tumbuhan perubatan kuno dan rempah termahal di dunia sentiasa mempunyai kuasa magik dan ketagihan yang teramat.

Setiap budaya tampaknya memiliki mitos tersendiri mengenai kehebatan Safron, dan pada abad ke-14, populariti safron melonjak ke seluruh Eropah apabila ia dianggap sebagai penawar yang mungkin boleh menyembuhkan wabak.

Dalam mitologi Yunani, Zeus kadang-kala dikatakan tidur di atas katil safron, manakala Cleopatra dikatakan mandi dengan safron dan susu, menggunakan sifat pewarnaan rempah itu sebagai cara menjadikan kulit lebih gelap pada zaman kuno.

Alexander the Great pula menggunakannya untuk menyembuhkan luka ketika pertempuran.

Sebagai rempah paling mahal di dunia, harga safron tulen boleh mencecah RM40,000 sekilogram dan 150 kuntum bunga diperlukan untuk mendapatkan hanya 1 gram safron.

Dan jika anda memiliki safron di dapur anda, ia mungkin palsu kerana safron tulen sangat sukar untuk didapatkan.

Safron adalah stigma merah bagi bunga Crocus sativus. Setiap bunga crocus ini mempunyai tiga stigma kecil yang perlu dipetik dengan berhati-hati menggunakan tangan.

Tuaian kecil ini bermakna jumlah safron yang diperolehi bagi setiap bunga ini hanyalah 0.006 gram.

Malah, tiada mesin yang dapat melakukan kerja-kerja halus dan sangat teliti yang diperlukan untuk menuai benang nipis ini.

Dan untuk mendapatkan 1 kilogram safron yang berkualiti tinggi, ia memerlukan kerja buruh manual yang sukar selama 40 jam.

Bukan sahaja tuaian safron ini sangat sukar, malah menanamnya merupakan sesuatu yang sangat mencabar kerana ia bergantung kepada bagaimana bunga ini dijaga, bagaimana ia ditanam dan iklim.

Sebagai contoh, jika hujan turun sebelum tuaian, bunga yang terhasil adalah lebih besar. Dan jika cuaca kering sebelum menuai, bunga akan menjadi lebih kecil.

Oleh itu, tanaman ini dijaga sepanjang tahun dengan tangan dan dipetik menggunakan tangan, lalu diproses juga menggunakan tangan.

Setelah tanaman mula berbunga, penuai harus bekerja dengan pantas untuk memastikan mereka dapat memetik bungan ini tepat pada waktunya.

Hampir semua safron yang ditanam dapat berbunga dalam satu minggu dalam setahun dan bagi menjaga kualitinya, waktu terbaik untuk memetik bunga-bungaan ini adalah pada waktu pagi.

Rasa safron bergantung pada hujan, suhu, dan tanah dan Kashmir sangat terkenal dengan penghasilan sebahagian besar safron berkualiti tinggi di dunia.

Saffron yang paling mahal dan paling tinggi hargnya biasanya terdiri daripada bahagian hujung stigma bunga ini yang bermaksud untuk mendapatkaan safron berkualiti tinggi, sebahagian daripada stigma safron perlu dibuang.

Di Iran, di mana lebih dari 90% safron dunia dihasilkan, terdapat empat gred safron. Gred terendah adalah keseluruhan helaian yang dipetik dari bunga, dari hujung merah gelap hinggalah ke pangkal kuning.

Bagi gred yang lebih berkualiti, helaian kuning tersebut dibuang meninggalkan hanya sehelai safron panjang berwarna merah tulen.

Ini bermakna sekilogram safron mungkin memerlukan 450,000 helaian dan untuk mendapatkan helaian sebanyak ini, 150,000 bunga diperlukan. Bunga sebanyak ini memerlukan kawasan yang sangat luas untuk tumbuh.

Sebagai contoh, jintan boleh memberikan hasil tuaian sebanyak 600 kilogram bagi setiap ekar tanah dan buah pala memberikan 350 kilogram tuaian untuk keluasan yang sama.

Dan jika keluasan yang sama digunakan untuk menanam tanaman ini, hasilnya hanyalah 1.8 kilogram, 0.3% berbanding jintan.

Walaupun tanaman ini memerlukan kerja yang perit dan kawasan yang luas, namun permintaan terhadap safron meningkat.

Lebih daripada 200 metrik tan helaian safron dituai setiap tahun di seluruh dunia, melibatkan 30 bilion bunga.

Permintaan yang terlalu tinggi terhadap rempah ini membuatkan banyak pemalsuan atau penghasilan safron palsu.

Helaian yang sekali pandang dilihat seakan-akan safron mungkin sebenarnya diperbuat daripada sutera jagung, serat kelapa, atau bulu kuda.

Malah, pewarna sintetik juga digunakan untuk mewarnakan stigma safron berkualiti rendah dan menjualnya sebagai safron berkualiti tinggi.

Pada hujung tahun 2019, satu kumpulan jenayah pemalsuan safron ditemui di United Kingdom yang membawa kepada penyelidikan antarabangsa selama dua tahun.

Dan pada tahun 2010, Sepanyol telah mengeskport 190,000 kilogram safron bernilai RM200 juta, tetapi jumlah pengeluaran safron oleh negara ini hanyalah 1,500 kilogram.

Pada ketika itu, sebuah kesatuan petani tempatan melaporkan bahawa sehingga 90% eksport safron oleh Sepanyol adalah penipuan.

Industri ini telah berusaha untuk menghentikan produk palsu dan penyalahan label ini, tetapi masalahnya masih berlanjutan dan pasar untuk safron palsu memusnahkan banyak petani safron tulen.

Dan masalah terhadap safron di situ kerana terdapat isu lain, iaitu perubahan iklim. Di Kashmir, pengeluaran safron menurun dengan mendadak dan ramai petani menjual tanah mereka.

Di antara tahun 2017 dan 2018, pengeluaran safron di wilayah ini turun hampir 70%, dari 16.5 metrik tan kepada 5.2 metrik tan.

Dan dengan kemarau dan perubahan iklim yang berterusan, penuaian ini menjadi semakin sedikit memungkinkan safron menjadi semakin sukar untuk didapati.


Kenapa Biji Jagung Kekal Bentuknya dalam Najis?

Mungkin sejak dari zaman kecil lagi setiap kali anda membuang air besar, anda sudah menyedari biji-biji jagung yang dimakan masih kelihatan sama saja seperti sebelum dimakan. Pernahkah anda terfikir, mengapa jagung-jagung yang dimakan seolah-olah tidak terurai dan tidak berubah bentuk seperti makanan lain?

Bijirin jagung adalah merupakan benih tanaman itu sendiri. Lapisan luar isirung ini dikenali sebagai perikarp atau lapisan bran. Bahagian inilah yang tidak berubah bentuk apabila melalui saluran pencernaan anda. Di sebalik lapisan bran ini pula terdapat germa dan endosperma.

Germa berada di bahagian paling dalam biji jagung yang bertindak sebagai embrio kepada tumbuhan ini. Manakala endosperma pula merangkumi majoriti ruang bijirin dan bertugas menyalurkan zat-zat yang diperlukan kepada germa.

Menurut satu artikel yang diterbitkan pada Februari 2016 dalam jurnal Comprehensive Reviews in Food Science and Food Safety, jagung dikelaskan sebagai sayuran berkanji di mana 98-99% kandungan kanji ini boleh didapati di bahagian endosperma isi jagung.

Walaupun bijian jagung kelihatan seperti tidak dihadam sistem manusia, sebenarnya tubuh kita mampu menyerap segala nutrien yang terkandung dalam jagung. Hanya lapisan 'cangkerang' di luarnya sahaja  yang tidak terurai disebabkan kekurangan enzim pencernaan yang diperlukan. Namun begitu, ia masih membekalkan serabut diet tinggi yang membantu melancarkan proses penghadaman dengan melembutkan tinja.

Setiap jagung mengandungi zat protein, gula, kanji dan lemak. Kesemua kandungan ini boleh dihadam dengan mudah dan diserap ke dalam saluran darah. Menurut USDA, satu mangkuk jagung (sejuk beku) yang dimasak membekalkan zat berikut kepada tubuh manusia:

Lapisan bran yang meliputi bijirin jagung ini terdiri daripada serat selulosa. Sebagaimana sifat kanji, selulosa juga terdiri daripada molekul-molekul gula yang terikat secara kimia. Namun, cara ikatan antara molekul gula di dalam kanji dan selulosa adalah berbeza.

Sistem pencernaan manusia menghasilkan enzim-enzim yang dapat memecahkan ikatan kimia kanji dengan mudah dan cepat. Proses ini akan menguraikan kanji dan melepaskan molekul-molekul gula ke dalam saluran darah.

Walau bagaimanapun, menurut Virtual Chembook oleh Elmhurst College, enzim-enzim pencernaan ini tidak mampu memecahkan ikatan kimia antara molekul gula yang terkandung dalam selulosa. Oleh itu, lapisan luar biji jagung ini akan terus melalui usus dalam keadaan hampir sempurna.

Usah khuatir jika anda bukan seorang peminat sisa jagung semasa di tandas. Terdapat kaedah berkesan untuk membolehkan jagung lebih senang dihadam dan terus hilang daripada pandangan. Caranya mudah iaitu dengan memproses jagung sama ada dimasak sehingga lembut, dikisar atau ditumbuk. Setiap langkah pemprosesan ini akan membantu memecahkan molekul serat yang melindungi bijirin tersebut.

Anda juga boleh mencuba produk yang tidak akan menyebabkan kejadian 'najis berjagung' seperti tortilla, keropok jagung, bertih jagung, minyak jagung dan sirap jagung tinggi fruktosa.

Namun begitu, perlu diingatkan bahawa produk-produk jagung yang mudah dihadam ini tidak bermakna ia juga menyihatkan seperti jagung asli. Produk jagung seperti minyak dan sirap tinggi fruktosa, misalnya, telahpun kehilangan pelbagai khasiat serat dan nutrien sebaik sahaja melalui proses pembuatan.

Bijirin jagung berwarna kuning yang boleh dilihat semasa membuang air besar mungkin nampak sedikit aneh tetapi situasi ini tidak memberi sebarang kesan buruk terhadap kesihatan. Bahkan ia adalah petanda anda telah berjaya memakan jagung dalam bentuk paling menyihatkan. Tambahan pula, selulosa yang tidak terurai itu berfungsi untuk menyerap air di mana akhirnya ia bakal memudahkan urusan anda di bilik air.

Jadi, jangan malu-malu nak makan jagung ya. Anda juga boleh mencuba resipi unik puding jagung bercincau ini jika tiada idea nak buat apa dengan jagung di rumah.


Polisi Terbaru Facebook Bakal Sekat Akses Whatsapp Bersyarat

Dalam artikel-artikel sebelum ini, sudah beberapa kali kami menyebarkan peringatan bahawa sesuatu yang percuma untuk digunakan pasti ada sebab disebaliknya kenapa ia percuma

Begitu jugalah dengan pengguna media sosial yang selama ini mampu menggunakan keseluruhan fungsi dan kelebihan yang dibangunkan, tanpa mengeluarkan satu sen.

Ini kerana kita semua sudah tahu bayaran yang perlu kita bayar bukanlah dalam bentuk wang ringgit, sebaliknya dibayar melalui tabiat penggunaan serta informasi peribadi kita semua.

Kecuali Whatsapp satu masa dahulu sebelum diambil alih oleh gergasi media sosial, Facebook. Whatsapp dahulunya mampu menjalankan operasi hanya dengan bayaran $1 yang dikenakan (dan bukan semua pengguna membayarnya) sebelum syarikat tersebut dibeli Facebook.

Selepas pertelingkahan besar antara Whatsapp dan Facebook yang mengakibatkan pengasas Whatsapp Jan Koum dan Brian Acton terpaksa melepaskan hasil kerja mereka, Koum dan Acton mula lantang mengeluarkan amaran agar orang ramai membuang akaun Facebook mereka.

Perubahan yang bakal dilakukan terhadap Whatsapp bermula Februari ini, seakan membenarkan amaran yang telah mereka keluarkan.

Semua pengguna Whatsapp sudah menerima notifikasi berkenaan perubahan syarat yang bakal diperkenalkan Facebook untuk semua pengguna Whatsapp.

Perubahan terbesar dan bakal berlaku adalah bagaimana integrasi di antara Facebook dan Whatsapp dari segi koleksi dan perkongsian data peribadi pengguna, akan dilakukan dalam skala lebih terbuka bagi membolehkan Facebook mensasarkan pengiklanan secara lebih terperinci kepada anda.

Tidak ada pengecualian diberikan sekiranya anda salah seorang pengguna Whatsapp yang tidak mahu data anda dikongsikan kepada pihak ketiga terutamanya Facebook sendiri.

Facebook sebagai pemilik Whatsapp menyifatkan pengguna sudah diberikan masa yang cukup untuk membuat keputusan, walaupun anda bukanlah seorang pengguna Facebook.

Sesuatu yang perlu anda tahu - sekiranya anda tidak menyatakan persetujuan anda melalui pengesahan selewat-lewatnya tanggal tarikh 8 Februari 2021, secara automatik anda tidak lagi diberikan akses kepada aplikasi Whatsapp dalam peranti anda.

Hanya pengguna di Eropah dikecualikan daripada perubahan ini disebabkan oleh kewujudan akta Regulasi Perlindungan Data Awam atau General Data Protection Regulation (GDPR), yang diperkenalkan oleh Kesatuan Eropah pada bulan Mei tahun 2018.

Dalam erti kata lain, penggunaan Whatsapp anda kini tertakluk kepada persetujuan anda untuk anda berkongsikan data dengan Facebook atau tidak. Anda tidak lagi boleh tidak bersetuju seandainya anda ingin terus menggunakan Whatsapp.

Ramai di antara kita di Malaysia menggunakan Whatsapp sebagai ruang rasmi perbincangan melibatkan peringkat profesional, dengan kebenaran/arahan penggunaan tidak rasmi diberikan pengurus atau pentadbir kita.

Berbeza dengan kita, penggunaan Whatsapp dalam tahap profesional di Eropah sebenarnya kesalahan yang melanggar akta GDPR di kalangan majikan Eropah.

Namun masalah utamanya, hampir 41% kumpulan pekerja di Eropah dilaporkan masih menggunakannya untuk tujuan profesional.

Kebergantungan syarikat dan pekerja kepada Whatsapp ini menjadi penyebab utama isu ini sering hangat di kalangan masyarakat Eropah.

Ini kerana golongan pekerja dan sesetengah majikan melihat penggunaan Whatsapp memberikan cara mudah untuk komunikasi secara percuma, walaupun bertentangan dengan dasar Kesatuan Eropah sendiri.

Gergasi media sosial itu dilihat sengaja terus tidak membantu Kesatuan Eropah memperketatkan undang-undang ini, sebaliknya mengambil peluang terhadap keengganan pengguna yang mahu terus bergantung dengan Whatsapp.

Salah satu fungsi paling kontroversi dalam perdebatan antara pendokong GDPR dengan Whatsapp, adalah bagaimana Whatsapp diberikan akses penuh terhadap buku telefon peribadi dalam semua telefon yang dipasangkan Whatsapp.

Fungsi ini membolehkan Whatsapp mengakses dan merekodkan semua nombor telefon dalam buku telefon tersebut, walaupun nama-nama yang disenaraikan berkemungkinan bukanlah seorang pengguna Whatsapp.

Sehingga kini Kesatuan Eropah berdepan kesukaran dalam memastikan pekerja dan majikan mematuhi syarat ini bagi melindungi data mereka, walaupun pelbagai alternatif dan akta cuba diperkenalkan.

Kita di Malaysia di peringkat kerajaan serta komuniti serantau agak kurang kesedaran berkenaan isu ini, berbanding kumpulan di Eropah yang inisiatifnya dipacu Kesatuan Eropah.

Sudah menjadi amalan biasa kita menggunakan Whatsapp sebagai ruang diskusi satu pejabat, sebagai medium utama komunikasi antara majikan, pentadbir dan pekerja tanpa wujud sekelumit rasa bimbang dalam hal berkaitan data perniagaan.

Isu data perniagaan ini sebenarnya sudah lama didebatkan oleh pengasas Whatsapp sendiri yang tidak bersetuju semasa mereka di bawah Facebook.

Mereka menyuarakan kebimbangan berlakunya integrasi menyeluruh melibatkan perkongsian data antara keduanya, yang dikatakan akan menyebabkan Whatsapp hilang keistimewaannya yang sebenar; privasi.

Integrasi data antara Facebook dan Whatsapp sebenarnya sudah bermula dalam sejak tahun 2016; sesuatu yang berkemungkinan besar ramai tak sedari terjadi.

Bagaimanapun pengguna sejak 2016 masih diberikan kuasa untuk memilih sama ada untuk membenarkan atau tidak membenarkan data dalam Whatsapp anda dikongsikan kepada Facebook, tanpa menjejaskan akses anda kepada Whatsapp.

Perubahan yang bakal dilakukan bulan Februari 2021 ini dikritik banyak pihak kerana Facebook secara berani menarik balik pilihan tersebut, memaksa pengguna bersetuju untuk data maklumat mereka dikongsikan kepada Facebook serta pihak ketiga lain.

Bagi kumpulan pengguna Whatsapp yang tidak mahu integrasi ini dikenakan ke atas mereka, apakah alternatif yang ada?

Individu berpengaruh seperti Edward Snowden sudah bertahun lamanya mengesyorkan aplikasi Signal yang sebenarnya dibangunkan oleh bekas pengasas Whatsapp sendiri.

Signal, Telegram dan juga Skype dilihat menjadi antara sebagai alternatif terbaik untuk anda terus berkomunikasi secara mudah tanpa perlu risau campur tangan gergasi media sosial.

Pengasas Tesla serta individu yang baru diisytiharkan sebagai paling kaya dunia Elon Musk juga melalui ciapan pendek di akaun Twitter miliknya, mengesyorkan Signal sebagai pilihan.

Signal masih mengekalkan modus operandi Whatsapp terawal, mengenakan caj minima, mengutip derma serta tidak berorientasikan keuntungan.

Namun, usaha untuk mengalihkan orang ramai ke platform baru pasti berdepan kesukaran yang besar kerana 2 billion pengguna sudah selesa dengan Whatsapp.

Dalam skop pengguna tempatan pula, sudah terlalu ramai pengguna di Malaysia bergantung sepenuhnya dengan Whatsapp yang sudah jadi satu kewajipan untuk dimuat turun dan digunakan.

Penulis secara peribadi mengharapkanagar  dapat diwujudkan inisiatif kerajaan Malaysia untuk memperkenalkan akta mirip dengan GDPR di Eropah di negara kita, yang mampu mencegah masyarakat kita daripada terus diperkotak-katikkan syarikat-syarikat gergasi seperti Facebook.

Apabila difikirkan, kita seolah-olah perlu tunduk ke atas apa saja yang ditetapkan pengendali perkhidmatan 'percuma' ini tanpa mampu melawan - kerana apa yang mereka perkenalkan, sudah jadi sebahagian daripada kebiasaan.

Kita sanggup hilang privasi dan hilang kawalan ke atas maklumat peribadi dan orang terdekat kita, hanya atas dasar keselesaan kita semua. Itulah harga yang kita bayar untuk akses kepada sesuatu yang percuma.

Forbes 'WhatsApp Users Urged To Download Signal, Skype Following Controversial Privacy Update'


7 Makanan Dalam Tin Paling Pelik dan Eksotik di Dunia

Sekiranya anda membuat carian di internet mengenai makanan eksotik di seluruh dunnia, anda pastinya akan menemui pelbagai makanan yang dianggap sangat pelik atau tidak keterlaluan, sangat "jelik" dan tidak sanggup ditelan. Lebih teruk, membayangkannya sahaja sudah cukup membatkan anda berasa mual.

Apabila berbicara mengenai makanan dalam tin, kita pastinya terbayangkan ikan tuna yang biasanya dijual dalam tin. Makanan dalam tin biasanya menjadi pilihan bagi mereka yang mahu menyimpan stok makanan dalam tempoh lama di rumah, pergi berkelah dan seumpanya.

Namun, tahukah anda bahawa di luar negara banyak makanan eksotik ini turut dijual dalam tin? Ya. Kali ini kami ingin berkongi hanya 7 daripada makanan dalam tin yang dianggap sangat pelik dan eksotik di dunia.

Burger keju atau cheese burger merupakan antara menu wajib di setiap restoran makanan segera mahupun gerai burger di tepi jalan. Ianya sedap di makan panas dan mudah didapati mana sahaja.

Namun, Katadyn Group sebuah syarikat dari Switzerland datang dengan idea pelik untuk menjual burger dalam tin. Harganya? $6. Dengan harg ini, ianya tidaklah terlalu murah. Dengan harga yang sama, anda mungkin boleh membeli lebih daripada 2 burger yang sama dari mana-mana kedai makanan segera.

Bagi yang tidak tahu, "haggis" dibuat daripada organ kambing seperti jantung, hati dan paru-paru dan mencampurkannya dengan bawang, oatmeal dan rempah. Kemudian, bahan-bahan ini dimasukkan ke dalam perut haiwan tersebut sebelum dimasak.

Haggis dianggap sebagai sejenis puding dan merupakan makanan kebangsaan negara Scotland. Walaupun tidak ada sejarah yang jelas daripada mana asal-usul makanan ini, huggis dahulunya dianggap sebagai makanan harian untuk golongan lelaki kelas pekerja pada waktu itu dan kini telah menjadi makanan istimewa Scotland yang sangat disukai semua kelas.

Kala jenking umumnya dikenali sebagai haiwan yang berbisa. Namun, tahukah anda bahawa haiwan ini merupakan antara hidangan popular untuk sebahaggian kawasan di Thailand? Kala jengking Heterometrus Longimanus adalah bi ditemui di kebanyakan kawasan di Thailand dan menjadi makanan istimewa bagi mereka yang tinggal di timur laut.

Oleh kerana berasal dari nenek moyang haiwan amfibia, rasanya dikatakan serupa dengan udang laut dengan rasa sedikit pahit. Peminat haiwan ini boleh menikmatinya langsung dari tin atau disajikan dengan pelbagai jenis sos.

Kebanyakan orang biasanya akan membuang lemak haiwan sebelum memasak dagingnya. Begitu juga bagi mereka yang memasak daging itik. Namun, tidak bagi sebuah  syarikat ini yang membuat duit dengan lemak itik yang biasanya hanya dibuang ke dalam tong sampah.

Harga jualannya juga bukan murah, boleh dianggap premium untuk bahagian yang biasanya dibuang sahaja ini. Namun, lemak itik yang juga dikenali sebagai foie gras adalah makanan istimewa di Eropah, sering dinikmati dengan minuman wine atau iringan buah manis.

Bagi yang pernah menonton pertandingan Fear Factor versi luar negara, anda mungkin pernah menyaksikan satu episod di mana peserta dikehendak untuk memakan seranggan. Namun, makanan pupa ulat sutera yang dijual dalam tin ini mungkin lebih teruk lagi.

Walau bagaimanapun, serangga ini yang digoreng rangup dipercayai merupakan sejenis makanan ringan atau snek yang dijual di tepi jalan di Korea Selatan. Adakah menjual makanan ini dalam tin befrsama sos perisa barbeku akan menjadikannya lebih sedap? Kami sendiri tidak pasti.

Ini bukanlah sekadar isi ayam, sebaliknya keseluruhan seekor ayam itu dimasukkan ke dalam tin. Dengan label sudah dimasak dan mempunyai ramuan kuah, rupa ayam ini sebaik dikeluarkan daripada tin sahaja sudah cukup menutup selera.

Seekor ayam penuh akan dimampatkan dalam sebuah tin bersaiz 50 auns (sekitar 1.5L). Kami tidak pasti siapakah yang akan membelinya, tapi rasanya membeli seekor ayam yang sudah dimasak daripada restoran berhampiran rumah anda adalah pilihan yang lebih baik.

Otak khinzir merupakan hidangan popular di negeri-negara selatan Amerika Syarikat. Tidak ada apa-apa yang perlu dijelas lagi, membayangkannya sahaja sudah cukup membuatkan tekak berasa loya.

Pada pendapat anda, mana satukah makanan dalam tin dalam senarai ini yang paling pelik?


5 Taktik Licik Kelab Bola Sepak Melemahkan Lawan Tanpa Menyepak Bola

Usaha mencapai kemenangan dalam sukan bola sepak boleh dilakukan dengan bermacam cara. Ada pasukan yang nekad membeli semua pemain terbaik dunia untuk digabungkan dalam satu pasukan.

Ada pasukan yang berjaya kekal sebagai gergasi bola sepak kerana kaedah latihannya yang berjaya membentuk pemain-pemain handal.

Ada juga kelab yang mengamalkan taktik licik menggunakan kaedah psikologi serta kebudak-budakan, untuk memastikan mereka mendapat kelebihan semasa perlawanan.

Walaupun disokong jutawan Russia, Roman Abramovich, kelab Chelsea masih menggunakan kaedah-kaedah tradisional dalam memastikan kelab yang bertandang ke halaman mereka berdepan kesukaran sebelum sepak mula lagi.

Semua kelab bertandang ke Stamford Bridge hanya disediakan dua buah meja urut lama untuk kegunaan berpuluh pemain. Sementara itu bangku yang disediakan lebih rendah berbanding biasa, dikatakan untuk membuat pemain lawan lenguh sejak awal.

Lebih licik kedudukan penyangkut baju di bilik persalinan lawan juga tinggi berbanding biasa, yang akan memerlukan pemain meregangkan badan hanya untuk mencapai atau menyangkut jersi mereka.

Dalam era Covid-19, bilik persalinan lawan 'yang baru' diubah kedudukannya terletak lebih jauh, di mana pasukan lawan perlu berjalan dalam jarak agak jauh perlu naik turun tangga untuk tiba ke bilik persalinan - menyukarkan pemain yang sudah kepenatan.

Beberapa kelab memilih kaedah bermain dengan warna sebagai usaha untuk melemahkan mentaliti pihak lawan.

Kelab Sunderland menukarkan warna dinding bilik persalinan lawan mereka dengan warna yang membuatkan pemain tidak tenteram. Seluruh dinding bilik itu dicatkan dengan warna biru dan kuning yang dikatakan kurang menyenangkan jiwa.

Bagi kelab Norwich pula, mereka mengambil langkah berlawanan dengan Sunderland. Dinding bilik persalinan kelab bertandang diwarnakan keseluruhannya dengan warna merah jambu, bagi mendamaikan hati dan jiwa pahlawan-pahlawan yang akan berentap.

Kelab Benfica dari Portugal pula memilih untuk melekatkan gambar penyokong-penyokong mereka di sepanjang bilik persalinan pelawat untuk menghasilkan suasana yang menggentarkan mereka yang hadir.

Terkeluarnya pasukan Manchester United daripada saingan Liga Juara-Juara Eropah musim 2015 di tangan pasukan Wolfsburg dari Jerman, berakhir dengan satu alasan aneh.

Semua pemain termasuklah jurulatih Manchester United ketika itu, Louis Van Gaal menyifatkan suhu bilik persalinan pelawat yang disediakan oleh Wolfsburg terlalu panas sehingga menyebabkan ramai pemain tidak tahan bahangnya.

Tewas dalam perlawanan itu 3-2, kebanyakan pemain Manchester United dilaporkan memohon agar suhu dalam bilik tersebut dapat dinyamankan sebelum dan selepas perlawanan.

Kelab Wolfsburg menafikan mereka terlibat dalam mengubah suhu bilik tersebut sebaliknya mengatakan suhu yang didakwa panas oleh pemain, adalah suhu yang sama saja dikekalkan untuk semua pasukan bertandang.

Kelab Arsenal dari England semasa era kegemilangan kelab tersebut beberapa tahun dahulu, menjadi mangsa kepada satu taktik licik pihak lawan setiap kali mereka bertandang.

Banyak kelab yang bakal berdepan dengan Arsenal didapati dengan sengaja mengarahkan pasukan penjagaan stadium untuk membiarkan rumput padang lebih panjang berbanding biasa; yang diharapkan akan memperlahankan rentak Arsenal.

Taktik ini telah digunapakai pasukan lawan semenjak era pengurus legenda Arsene Wenger lagi dan kini nampaknya masih diteruskan, selepas pengurus Arsenal sekarang mengadu padang milik lawan mereka bukan sahaja rumputnya panjang, malahan sengaja dibiarkan kering agar pergerakan bola jadi lebih terbatas.

Di antara semua bilik persalinan pelawat yang ada melibatkan kelab Liga Perdana Inggeris, kelab Crystal Palace dikatakan memiliki bilik persalinan paling teruk antara semua.

Keadaan bilik persalinan tersebut agak memalukan, disinari cahaya lampu yang malap sehingga mengakibatkan bilik tersebut rasa agak kusam dan pudar. Selain itu pihak pengurusan Crystal Palace juga dilapor tidak berapa peduli tentang kebersihan bilik tersebut, sanggup membiarkan kulat dan kulapuk membiak di siling.

Apa yang agak melucukan, semasa Crystal Palace berkunjung ke stadium di mana kelab Brighton beraksi, mereka terpaksa berhadapan dengan bilik persalinan yang dilimpahi najis manusia selepas salah seorang individu kenalan kepada pemain - tergesa-gesa melepaskan hajat di situ mengakibatkan.....najis tersebar merata-rata.

Oleh kerana hendak cepat, lelaki itu yang tidak dinamakan segera beredar takut-takut ditangkap kerana menggunakan fasiliti stadium tanpa kebenaran.

Anda bayangkan kesemua pemain ada antaranya bersaiz jauh melebihi 6 kaki tinggi, perlu duduk berhimpit-himpit dalam bilik tersebut.

Bagi kita, pemain bola sepak profesional seringkali hidup dalam suasana 'glamour.'


Kisah Keluarga Di China Yang Tinggal Secara Sesuka Hati Di Wad Hospital Selama 6 Tahun

Tiada siapa yang suka dimasukkan ke hospital apatah lagi untuk menghabiskan masa yang lama di wad, dan sebab inilah kebanyakan daripada kita tidak sabar-sabar untuk dibenarkan pulang.

Pada tahun 2014, seorang lelaki dari China bernama Tian telah pergi ke sebuah hospital terkemuka di Beijing mengadu bahawa dia mengalami mual dan muntah selama dua bulan.

Tian juga mengadu kakinya tidak stabil membuatkan cara berjalannya tidak seperti biasa.

Dengan itu, dia dimasukkan ke wad dengan ditemani oleh ibu bapanya sepanjang tempoh menerima rawatan untuk masalah kesihatannya.

Namun setelah diberikan rawatan dan tiba masa untuk dibenarkan keluar daripada wad, Tian baru menyedari bahawa dia perlu membayar kos sepanjang berada di hospital.

Jadi, lelaki ini menuduh pihak hospital memberikan rawatan yang tidak sepatutnya kepadanya dan enggan untuk membayar kos tersebut serta tidak mahu pulang.

Malah, Tian dan ibu bapanya menjadikan wad hospital tersebut seperti rumah mereka sendiri, dengan membawa periuk dan kuali serta mengisi bilik tersebut dengan bahan makanan dan barang-barang peribadi lain.

Menurut Apple Daily, walaupun pihak hospital beberapa kali meminta mereka keluar, mereka tetap berkeras untuk kekal di wad tersebut.

Lebih mengejutkan, keluarga kecil ini menyambut Tahun Baru China yang mana merupakan perayaan yang secara tradisional dikaitkan dengan keluarga yang berkumpul di rumah mereka, di hospital berkenaan.

Tidak tahan dengan situasi ini, hospital ini kemudiannya memohon perintah mahkamah untuk meminta keluarga untuk keluar dan sanggup mengetepikan tuntutan kos perubatan yang sepatutnya dibayar iaitu sebanyak 1.26 juta yuan (RM787,451) kerana Tians menghadapi masalah kewangan.

Mereka juga memberikan bukti bahawa keadaan Tian telah stabil dan layak untuk dibenarkan pulang. Dengan ini, mahkamah memutuskan bahawa Tian harus pulang.

Walau bagaimanapun, Tian enggan pulang dan melakukan sesuatu di luar jangkaan apabila dia pula yang menyaman hospital itu dengan menuduh kecuaian perubatan membuatkan kisah ini berterusan.

Akhirnya pada minggu lalu, hakim Luo Shengli dari Mahkamah Rakyat Daerah Xicheng Beijing memutuskan bahawa Tian dan ibu bapanya perlu meninggalkan wad hospital yang mereka duduki selama enam tahun.

Hakim berkenaan juga memutuskan bahawa hospital perlu menanggung sebahagian daripada tanggungjawab terhadap kebuntuan itu dan membayar pampasan.

Dengan itu, keluarga ini menerima 480,000 yuan (RM294,774) dari pihak hospital dan bersetuju untuk meninggalkan wad tersebut.

Di pengakhiran cerita ini, jumlah kerugian yang ditanggung oleh hospital adalah sebanyak RM1.09 juta disebabkan kelicikan Tian dan ibu bapanya.


Keunikan Sebuah Keluarga di Bangladesh Yang Tidak Mempunyai Cap Jari

Cap jari merupakan salah satu keunikan yang ada pada manusia. Ianya begitu unik sehinggakan tiada 2 orang manusia pun memmpunyai cap jari yang sama, termasuklah pasangan kembar.

Sistem pengenalan berdasarkan cap jari ini mula diperkenalkan pada tahn 1903 selepas peritiwa 2 orang banduan yang mempunyai rupa dan fizikal yang sama telah disumbat ke dalam penjara kerana pihak berkuasa tidak dapat membezakan antara keduanya.

Sekiranya anda ingin membaca dengan lebih mendalam mengenai sejarah pengenalan sistem cap jari, kami pernah menulisnya dahulu dalam artikel Sejarah Bagaimana Sistem Pengenalan Cap Jari Tercipta, serius menarik untuk dibaca.

Namun, timbul persoalan. Adakah benar semua manusia mempunyai cap jari?

Di dunia di mana cap jari adalah data biometrik yang paling banyak dikumpulkan dan digunakan, sekiranya ada hidup tanpa mempunyai cap jari ia adalah satu rahmat dan pada masa sama boleh menjadi satu permasalahan. Itulah yang dihadapi oleh kaum lelaki dalam keluarga Sarker dari Bangladesh sejak sekian lamanya.

Selama beberapa generasi, kaum lelaki Sarker dilahirkan dengan hujung jari yang benar-benar halus dan tidak mempunnyai cap jari. Walaupun itu mungkin bukan masalah besar satu atau dua generasi yang lalu, pada masa kini, cap jari menjadi cara mengenalpasti identiti seseorang individu maka ianya merupakan masalah besar.

Contohnya, beberapa lelaki dalam keluarga Bangladesh ini tidak dapat memperoleh lesen memandu kerana ketiadaan cap jari, sementara yang lain enggan melakukan perjalanan jauh kerana takut mendapat masalah di lapangan terbang dengan alasan yang sama.

"Saya membayar yuran, lulus ujian, tetapi mereka tidak mengeluarkan lesen kerana saya tidak dapat memberikan cap jari," kata Amal Sarker ini kepada pihak BBC dalam sebuah wawancara. "Ini adalah pengalaman yang memalukan bagi saya", tambahnya.

Amal menyatakan bahawa dia selalu membawa resit lesen memandu ketika memandu motosikalnya tetapi itu tidak membantunya sekiranya ditahan polis. Dia sering memberitahu hujung jari yang halus menyebabkannya tidak mempunyai cap jari, tetapi dia tidak pernah terlepas daripada disaman pegawai polis yang menyangkanya cuba menipu.

Membeli kad SIM juga merupakan masalah bagi kaum lelaki keluarga Sarker kerana kerajaan Bangladesh memperkenalkan undang-undang untuk menetapkan pembelian kad SIM dengan memadankan cap jari mereka dengan pangkalan data nasional. Tanpa cap jari, Apu dan Amal Sarker tidak dapat membeli kad SIM mereka sendiri dan kini kedua-duanya menggunakan kad yang dibeli atas nama ibu mereka.

Lelaki-lelaki dalam keluarga Sarker dari daerah Rajshahi di utara Bangladesh ini menderita keadaan genetik yang sangat jarang ditemui dikenali sebagai Adermatoglyphia.

Masalah genetik ini baru diketahui pada tahun 2007, ketika Peter Itin, seorang dermatologi Swiss, melakukan ujian terhadapan seorang wanita muda Switzerland yang menghadapi masalah masuk ke Amerika Syarikat kerana dia tidak mempunyai cap jari. Wajahnya sepadan dengan pasportnya, tetapi hujung jarinya begitu licin dan tidak mempunyai cap jari.

Pemeriksaan terhadap jari pesakit Adermatoglyphia pertama ini dan beberapa anggota keluarganya menunjukkan penyebab keadaan tersebut berpunca daripada mutasi satu gen yang dikenali sebagai SMARCAD1.

Keadaan itu, yang kemudian dikenal sebagai "penyakit kelewatan imigrasi" nampaknya tidak mempunyai kesan kesihatan lain selain daripada ketiadaan cap jari. Adermatoglyphia sangat jarang berlaku sehingga kini hanya dapat dilihat di segelintir keluarga sahaja di seluruh dunia.

Ahli dermatologi Eli Sprecher yang membantu Profesor Peter Itin mendiagnosis keadaan itu, telah menawarkan untuk menguji secara genetik kaum lelaki dalam keluarga Sarker dan menentukan apakah mereka menderita Adermatoglyphia.

Kulit jari individu dengan adermatoglyphia adalah rata dan sangat licin - mereka tidak mempunyai lekukan melengkung atau gelung yang mencirikan cap jari hampir semua manusia. Individu dengan masalah ini sihat sepenuhnya namun mereka mempunyai jumlah kelenjar peluh yang sedikit kurang.

Walaupun penemuan ini dapat memberikan penjelasan terhadap apa yang sebenarnya berlaku kepada mereka, penemuan ini tidaklah menghentikan penderitaan kepada mereka di mana cap jari menjadi sangat penting di seluruh dunia sebagai identiti diri.

Walau bagaimanapun, nasib mereka mungkin akan bertambah baik pada masa hadapan dengan bantuan teknologi. Contohnya, Apu, abang dan ayahnya telah diberikan kad pintar yang mengandungi imbasan retina mata mereka.

Menurut Jabatan Kad Pengenalan Nasional, lelaki daripada keluarga ini mungkin boleh mendapatkan dokumen yang mereka perlukan seperti lesen memandu kelak dengan mengenal pasti diri mereka melalui teknologi imbasan retina atau pengecaman wajah.


Mengapa Netherlands Juga Dipanggil Sebagai Holland?

Apabila anda terdengar perkataan "Holland", anda mungkin membayangkan bunga tulip yang berwarna warni, kincir angin, terusan, keju dan juga kasut kayu yang sangat comel.

Anda juga mungkin beranggapan bahawa Holland yang terkenal dengan bandar seperti Amsterdam dan Rotterdam, adalah sebuah negara.

Walaupun Holland telah diterima secara universal sebagai nama ganti bagi Netherlands (Belanda), namun ia hanyalah sebuah wilayah di Belanda.

Malah, laman sesawang pelancongan kerajaan untuk negara ini adalah Holland.com.

Dalam kata mudah, Holland adalah nama timangan bagi Netherland dan ia lebih mudah serta pendek untuk disebut.

Ia kembali kepada kisah pelaut-pelaut Belanda yang melintasi laut semasa Zaman Emas untuk mencari tanah, jalan perdagangan dan rempah baru.

Apabila ditanyakan dari negara mana mereka datang, para pelaut ini dikatakan memberitahu mereka dari Holland Utara atau Holland Selatan.

Ini membuatkan ramai orang luar menyangkakan bahawa Holland adalah sebuah negara.

Namun, Belanda sendiri telah melalui pelbagai perubahan nama selama bertahun-tahun, yang mana hanya menambahkan lagi kekeliruan.

Dari tahun 1588 hingga 1795, negara ini dikenali sebagai "Republic of Seven United Netherlands", namun selepas republik ini ditawan oleh tentera Perancis pada tahun 1795, ia bertukar menjadi Republik Batavia.

Pemerintah Perancis Napoleon Bonaparte menamakan abangnya Louis sebagai raja pada tahunn 1806, menukarkan negara ini kepada sebuah kerajaan.

Selepas pengunduran Napoleon dari kawasan tersebut, Netherlands kekal sebagai kerajaan yang diperintah oleh William VI of Orange.

William VI adalah putera raja Republik Belanda yang berdaulat dan pada tahun 1815, beliau menjadi raja United Netherlands yang merangkumi selatan Netherlands dan Grand Duchy Luxembourg.

Namun pada tahun 1831, kuasa Eropah terkemuka memutuskan bahawa Belgium harus merdeka dan Netherlands seperti yang kita tahu pada hari ini terbentuk.

Pada ketika itu, kawasan yang dikenali sebagai Holland telah memberikan sumbangan terbesar kepada ekonomi dan kekayaan negara.

Jadi, Holland adalah nama yang paling biasa digunakan untuk menggambarkan seluruh negara itu.

Hakikatnya, Holland hanyalah merangkumi 2 daripada 12 wilayah Netherlands iaitu Holland Utara dan Selatan, yang terletak di bahagian pantai barat negara ini.

Holland Utara dan Selatan adalah lokasi kepada ibu negara Netherlands iaitu Amsterdam, lokasi pemerintahannya, The Hague, dan pelabuhan terpenting Eropah iaitu Pelabuhan Rotterdam.

10 lagi wilayah di Netherlands adalah Zeeland, Noord-Brabant, Utrecht, Flevoland, Friesland, Gronigen, Drenthe, Overijssel, Gelderland dan Limburg, yang mana kebanyakan daripada kita langsung tidak pernah mendengar nama-nama ini.

10 wilayah ini masing-masing mempunyai modal, peraturan dan pentadbiran sendiri.

Jadi pada dasarnya, memanggil Netherlands dengan nama Holland adalah sama dengan merujuk United Kingdom sebagai England.

Namun, anda tidak salah jika mengatakan anda pergi ke Holland, jika anda melawat Amsterdam kerana bandar ini terletak di wilayah Holland.

Bagaimana pula orang yang tinggal di Netherland (atau Holland) memanggil diri mereka? "Dutch" adalah istilah paling meluas yang digunakan untuk menggambarkan semua rakyat Netherlands.

Mereka yang berasal dari wilayah Holland Utara dan Selatan biasanya dipanggil sebagai Hollander.

Orang Belanda menggunakan "Nederlands" sebagai salah satu cara untuk menggambarkan Belanda, dan "Nederlanders" apabila merujuk kepada orang Belanda, tetapi istilah ini jarang digunakan dalam bahasa Inggeris.